Parlimen ‘diguling’ cuba bentuk kerajaan perpaduan di Myanmar

YANGON, 20 Syaaban 1442H, Jumaat – Parlimen Myanmar yang digulingkan oleh tentera berhasrat untuk menubuhkan sebuah kerajaan perpaduan pada minggu pertama bulan April.

Kerajaan baharu itu terdiri daripada kesemua parti berteraskan demokrasi di bawah terma Piagam Demokrasi Persekutuan dan kepemimpinan kolektif.

Buat sementara waktu, Timbalan Presiden Interim, Mahn Win Khaing Than dan beberapa menteri akan terus menjalankan tanggungjawab sehingga terbentuknya kerajaan baharu tersebut.

Kenyataan itu dikeluarkan pada ketika Majlis Keselamatan Pertubuhan Bangsa-Bangsa Bersatu (PBB) berbincang dan menyatakan kebimbangan mereka terhadap situasi semasa yang menyaksikan sekurang-kurangnya 536 dibunuh oleh pasukan keselamatan.

Wakil Khas PBB ke Myanmar, Christine Schraner Burgener berkata, tindakan tegas secara bersama dari masyarakat dunia sangat diperlukan di Myanmar yang kini berdepan masalah ‘negara gagal’.

“Tekanan sebelah pihak dan tindakan daripada pasukan keselamatan hanya akan meningkatkan konfrontasi serta menyukarkan lagi keadaan,” kata Duta China ke PBB, Zhang Jun.

Pertempuran di antara penunjuk perasaan dan pasukan keselamatan semakin buruk sejak beberapa minggu lalu, dengan tentera turut melancarkan serangan udara ke atas kumpulan pemberontak sehingga mencetuskan kebimbangan berlakunya peperangan.

Junta kelmarin menegaskan, gencatan senjata selama sebulan tidak terpakai kepada mereka yang cuba melakukan kekacauan, mengancam keselamatan awam dan operasi pentadbiran. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Putera Philip mangkat di usia 99 tahun

LONDON, 27 Syaaban 1442H, Jumaat – Putera Philip – Duke of Edinburgh – mangkat, hari ini pada usia 99 tahun, kata Istana Buckingham.

Istana dalam satu kenyataan berkata: “Dengan rasa dukacita yang tinggi, Yang Mulia Ratu telah mengumumkan kematian suaminya yang tercinta, Yang Mulia Putera Philip, Duke of Edinburgh.

“Ke bawah Duli Yang Maha Mulia meninggal dunia dengan tenang pagi ini di Istana Windsor.”

Suami Ratu Elizabeth II itu dimasukkan ke hospital pada bulan Februari untuk prosedur merawat jantung.

Baginda dibenarkan pulang dari hospital pada 16 Mac dan kembali ke Istana Windsor.

Putera Philip sebelum ini pernah menjalani pembedahan jantung bagi memasukkan ‘stent’ pada 2011 kerana masalah arteri tersumbat.

Baginda juga pernah menjalani pembedahan pinggul pada 2018 dan pada 2019 pula terbabit dengan kemalangan jalan raya di ladang Sandringham di timur England, yang mencederakan dua orang.

Dilahirkan di pulau Greek, Corfu pada tahun 1921, Duke of Edinburgh mengahwini Elizabeth pada tahun 1947.

Putera Philip dan Ratu Elizabeth II mempunyai empat anak iaitu Charles, Anne, Andrew dan Edward selain lapan cucu serta sembilan cicit. – Agensi


Rumah terbakar, lima keluarga tinggal sehelai sepinggang

JOHOR BAHRU, 23  Rabiulawal 1442H, Isnin –  Seramai 21 penduduk membabitkan lima keluarga tinggal sehelai sepinggang apabila rumah didiami mereka musnah dijilat api dalam kebakaran di Kampung Sri Dungun, dekat Pontian, pagi tadi.

Ketua Balai Bomba dan Penyelamat (BBP) Pontian Penolong Penguasa Bomba Azhar Jalil berkata, kebakaran itu membabitkan rumah setinggan separuh kekal berhampiran Sungai Pontian Besar.

Beliau berkata, lima jentera dan 21 anggota bomba dikejarkan ke lokasi kejadian sejurus menerima panggilan kecemasan pada jam 6.24 pagi.

“Kami dimaklumkan kebakaran itu bermula dari bahagian dapur salah sebuah rumah, sebelum kepulan asap kebakaran disedari penduduk di seberang sungai itu.

“Operasi memadam kebakaran tamat sepenuhnya pada jam 8.35 pagi tadi. Kejadian itu bagaimanapun tidak mengakibatkan kecederaan atau kematian kerana semua mangsa sempat menyelamatkan diri,” katanya ketika dihubungi, hari ini.

Menurut Azhar, punca kebakaran dan anggaran nilai kerugian masih dalam siasatan.

Sementara itu, Ketua Polis Daerah Pontian Supt Mustafa Bakri Salleh, ketika dihubungi, berkata kesemua mangsa membabitkan empat lelaki, lima wanita, enam kanak-kanak lelaki, empat kanak-kanak perempuan serta dua wanita warga emas.

“Kesemua mereka kini ditempatkan di Sekolah Kebangsaan Pontian Besar yang dibuka sebagai pusat pemindahan sementara,” katanya. -Bernama


Isu bak kut teh: ISMA gesa Kerajaan Madani pelihara identiti negara

BANGI, 19 Zulkadah 1444H, Khamis – Kerajaan Madani perlu memandang serius cadangan kontroversi mengangkat hidangan tradisi masyarakat Cina – bak kut teh – sebagai makanan kebangsaan.

Perunding Kanan Hubungan Antarabangsa Ikatan Muslimin Malaysia (ISMA), Ustaz Muhammad Fauzi Asmuni berkata, isu ini sepatutnya mudah sahaja untuk diputuskan memandangkan negara sudah ada prinsip-prinsip berkenaan warisan dan kebudayaan negara.

“…ikut sahajalah prinsip-prinsip tersebut. Negara buat prinsip, Ahli Parlimen nak langgar prinsip.

“Kebudayaan dan warisan sepatutnya merujuk kepada budaya dan warisan rantau Melayu yang luas ini. Juga merujuk kepada Islam sebagai agama Persekutuan.

“Budaya luar, walaupun ada ruang untuk dimasukkan sebagai budaya kebangsaan, ianya mestilah sesuai dengan budaya dan warisan tempatan,” katanya dalam kenyataan.

Dalam perkembangan sama, Ustaz Fauzi tidak menolak isu dibangkitkan ini cubaan pihak tertentu untuk mengukuhkan naratif mereka yang akhirnya sedikit demi sedikit membawa kepada perubahan identiti negara seperti pertukaran nama jalan.

“Tanpa kita sedari sebelum ini pun, perayaan wangkang yang tiada kena mengena dengan budaya rantau Melayu telah pun diangkat oleh negara ke UNESCO untuk dijadikan sebagai warisan budaya tidak ketara kemanusiaan beberapa tahun lepas.

“Pulau Jerjak mereka promosikan di negara luar sebagai Pulau Mazu dan mereka letak patung Dewa Mazu di situ. Sungai Batu mereka dakwa warisan India.

“Sampai Parameswara pun mereka pernah nafikan kemelayuannya dan mereka katakan dia orang berbangsa India. Dan selepas ini tidak tahu apa pula yang akan dicadangkan oleh mereka,” katanya.

Serentak itu beliau menggesa kerajaan tegas menjaga imej, ‘etos’ serta identiti negara.

“Tolonglah serius sikit dalam bab ini.

“Daripada kita angkat bak kut teh, baik kita isytiharkan sup ekor sebagai makanan kebangsaan. Lagi sedap,” katanya.

Sebelum ini, Ahli Parlimen Tebrau, Jimmy Puah Wee Tse mencetuskan kontroversi apabila mencadangkan supaya bak kut teh diangkat martabatnya sebagai makanan kebangsaan dan tidak dituntut sebagai makanan kebangsaan negara lain.

Bagaimanapun pandangannya mendapat kritikan pembangkang di Dewan Rakyat
apabila Ahli Parlimen Langkawi mempersoalkan kewajarannya diangkat sebagai makanan kebangsaan.

Bak kut teh adalah hidangan sup tradisi tulang rusuk babi yang dimasak dalam herba tradisi yang popular di kalangan masyarakat Cina.


Belanjawan 2021 penting untuk kelancaran pendidikan negara

KUALA LUMPUR, 7 Rabiulakhir 1442H, Isnin – Belanjawan 2021 penting buat sektor pendidikan agar segala perancangan dan hala tuju Kementerian Pendidikan Malaysia (KPM) untuk tahun hadapan, tidak terjejas.

Dalam belanjawan kali ini, sektor pendidikan terus menerima peruntukan terbesar iaitu RM50.4 bilion atau 15.6 peratus daripada keseluruhan perbelanjaan kerajaan yang merangkumi aspek kesihatan pelajar di sekolah, baik pulih infrastruktur, kemudahan pembelajaran serta pemerkasaan Pendidikan Teknikal dan Latihan Vokasional (TVET) dan pendidikan khas.

Presiden Kesatuan Perkhidmatan Perguruan Kebangsaan (NUTP) Aminuddin Awang berkata sekiranya Belanjawan 2021 tidak diluluskan, ia akan mengganggu kelancaran dan momentum perjalanan sistem pendidikan negara.

“Kita khuatir segala proses terutama dalam menambah baik dan menyelenggara sekolah seperti yang dirancang tidak dapat dilaksanakan mengikut jadual. Bukan itu sahaja, ia juga akan menjejaskan keluarga berpendapatan bawah 40 (B40), contohnya menerusi program Rancangan Makanan Tambahan (RMT) yang membabitkan ramai murid dan pelajar daripada golongan tersebut,” katanya kepada Bernama.

Turut senada, Presiden Ikatan Guru-Guru Muslim Malaysia (i-Guru) Mohd Azizee Hasan yang berpendapat penolakan terhadap belanjawan tersebut akan menjejaskan proses pengajaran dan pembelajaran (PdP) secara dalam talian.

Ini kerana, katanya, Belanjawan 2021 antaranya menumpukan untuk meningkatkan akses talian Internet melalui inisiatif Jalinan Digital Negara (JENDELA), yang bertujuan memastikan kesalinghubungan sejumlah 430 sekolah di seluruh negara dan Jaringan Prihatin yang menelan belanja RM1.5 bilion yang akan memanfaatkan lapan juta golongan B40.

“Bantuan ini akan mengurangkan beban kewangan mereka dalam mendapatkan kemudahan Internet. Mereka akan menerima RM180 seorang yang boleh digunakan untuk perbelanjaan langganan Internet atau menampung sebahagian kos pembelian telefon bimbit baharu,” katanya.

Inisiatif tersebut sekali gus dapat meningkatkan akses capaian Internet selain memastikan murid dan pelajar tidak keciciran dalam proses pembelajaran.

Pandangan sama turut diutarakan Timbalan Presiden Persatuan Bahasa Isyarat Malaysia dan Pengajian Pekak (MyBIM) Amir Hamidi Abd Manan yang menyifatkan kegagalan meneruskan Belanjawan 2021 akan menimbulkan dilema dan impak besar kepada sektor pendidikan khas.

“Peruntukan RM45 juta adalah satu jumlah yang besar buat sektor pendidikan khas. Tanpanya, kementerian akan mempunyai kesulitan dalam melaksana kerja-kerja memperkasakan pendidikan khas seperti yang telah dijadualkan,” katanya.

Menurutnya, terdapat pelbagai perancangan yang boleh ditambah baik bagi memperkasakan sektor pendidikan khas, antaranya meningkatkan lagi kemahiran Bahasa Isyarat Malaysia (BIM) dalam kalangan guru pendidikan khas, merapatkan jurang digital dan penambahbaikan TV Pendidikan dengan khidmat jurubahasa BIM yang bertauliah.

Sementara itu, Setiausaha Agung Pertubuhan Kebangsaan Pekerja Berkemahiran Mohammad Rizan Hassan berkata penolakan terhadap Belanjawan 2021 akan menyebabkan proses melahirkan tenaga kerja berkemahiran untuk keperluan industri negara berdepan dengan krisis kerana penyedia latihan awam dan swasta tidak dapat berbelanja.

Katanya, industri memerlukan tenaga kerja berkemahiran dalam kadar segera dan kegagalan memperkasakan TVET akan menyebabkan industri berfikir banyak kali untuk meneruskan operasi mereka di negara ini.

“Ketika ini, banyak penyedia latihan awam dan swasta sedang melaksanakan inisiatif Pelan Jana Semula Ekonomi Negara (PENJANA) melalui inisiatif di bawah Pembangunan Sumber Manusia Berhad (PSMB) dan Pertubuhan Keselamatan Sosial (Perkeso) yang bergantung sepenuhnya kepada dana kerajaan untuk latihan kepada peningkatan kemahiran serta peluang pekerjaan kepada rakyat terjejas termasuk golongan belia.

“Malah, Belanjawan 2021 turut memperuntukkan sehingga RM6 bilion untuk TVET merentasi banyak kementerian seperti Program Sistem Latihan Dual Nasional (SLDN), Skim Perantisan Nasional (SPN) dan Pinjaman Tabung Pembangunan Kemahiran (PTPK) yang diyakini mampu menarik minat belia,” katanya. – Bernama


GTA mampu tadbir negara jadi unggul, bermaruah

BANGI, 6 Rabiulakhir 1444H, Selasa – Gerakan Tanah Air (GTA) wajar diberi peluang untuk membuktikan kemampuan para profesional, usahawan dan tokoh pertubuhan bukan kerajaan (NGO) memimpin negara selepas Pilihan Raya Umum Ke-15 (PRU15).

Apatah lagi, mana-mana parti yang memerintah sebelum ini dilihat gagal menjadikan Malaysia sebagai sebuah negara yang unggul.

Justeru, parti BERJASA yakin Malaysia memerlukan kepimpinan baharu untuk menjadi negara yang unggul dan bermaruah, kata Naib Presidennya, Ir Ts Muhammad Lukman Al Hakim.

Ia setelah Barisan Nasional (BN), Pakatan Harapan (PH) dan Perikatan Nasional (PN) masing-masing gagal melakukan sedemikian meskipun telah diberi peluang.

“BERJASA sebagai sebuah parti anak muda yang membawa naratif politik baharu amat optimis mampu memberikan impak dalam PRU15 bersama rakan lain dalam GTA.

“Dengan gandingan negarawan ulung, para pakar dan teknokrat ternama, pemimpin NGO serta muka-muka baru dalam dunia politik tanah air, kami ingin menjadi ‘game-changer’ yang mengubah undang-undang permainan politik Malaysia yang selama ini didominasi para ‘career-politician’,” katanya dalam kenyataan.

Beliau berkata, dengan menumbangkan elit politik dan golongan penyangak daripada tampuk kepimpinan negara, BERJASA pasti akan mampu mengembalikan segala hasil kekayaan dan kemajuan negara kepada rakyat, seterusnya meningkatkan taraf ekonomi serta sara hidup mereka.

“Segala projek transformasi pendidikan, pembangunan sains dan teknologi serta projek kelestarian alam sekitar akan dipacu dengan lebih efektif dan telus tanpa sebarang ketirisan.

“Malaysia pasti menjadi negara yang unggul serta dihormati dunia dengan kepimpinan baharu yang berteraskan identiti nasional yang padu serta kemahiran mengurus negara bertaraf dunia,” katanya.

GTA merangkumi Pejuang, Parti Bumiputera Perkasa Malaysia (PUTRA), BERJASA dan Parti Ikatan India Muslim Nasional (Iman).

Gabungan yang ditubuh pada 4 Ogos dan diketuai oleh Pejuang telah menyatakan pendirian sebelum ini akan meletakkan 120 calon di seluruh negara dengan lebih 30 peratus calon muda.

Kesemua calon juga akan bertanding di atas tiket Pejuang memandangkan Jabatan Pendaftaran Pertubuhan (RoS) belum lagi meluluskan permohonan pendaftaran gerakan itu.


Lebih 8,500 kanak-kanak diguna sebagai tentera pada 2020: PBB

NEW YORK, 11 Zulkaedah 1442H, Selasa – Lebih daripada 8,500 kanak-kanak digunakan sebagai tentera tahun lalu dalam pelbagai konflik di seluruh dunia, dan hampir 2,700 yang lain terbunuh, kata Pertubuhan Bangsa-Bangsa Bersatu (PBB).

Itu adalah laporan tahunan Setiausaha Agung PBB, Antonio Guterres kepada Majlis Keselamatan mengenai konflik kanak-kanak dan bersenjata merangkumi pembunuhan, pencabulan dan penderaan seksual, penculikan atau pengambilan, penafian akses bantuan dan penyasaran sekolah serta hospital.

Laporan itu mengesahkan bahawa pencabulan telah dilakukan terhadap 19,379 kanak-kanak dalam 21 konflik.

Pencabulan paling banyak pada tahun 2020 dilakukan di Somalia, Republik Demokratik Kongo, Afghanistan, Syria dan Yaman.

Turut disahkan 8,521 kanak-kanak digunakan sebagai tentera tahun lalu, sementara 2,674 kanak-kanak lain terbunuh dan 5,748 cedera dalam pelbagai konflik.

Laporan itu juga memuatkan senarai hitam yang bertujuan memalukan pihak terlibat dalam konflik, dengan harapan mendorong mereka untuk melaksanakan langkah-langkah bagi melindungi kanak-kanak.

Dalam usaha meredakan kontroversi, senarai hitam yang dikeluarkan pada tahun 2017 oleh Guterres dibahagikan kepada dua kategori iaitu menyenaraikan pihak yang telah melaksanakan langkah-langkah untuk melindungi kanak-kanak dan yang lain termasuk pihak-pihak yang belum melakukannya.

Terdapat beberapa perubahan ketara pada senarai yang dikeluarkan pada hari Isnin.

Satu-satunya negara yang tersenarai kerana tidak menerapkan langkah-langkah dikehendaki adalah kerajaan tentera Myanmar – ekoran tindakan membunuh, penderaan dan keganasan seksual terhadap kanak-kanak.

Selain itu, kerajaan Syria – untuk pengambilan kanak-kanak, pembunuhan, penderaan dan keganasan seksual terhadap kanak-kanak serta serangan ke atas sekolah dan hospital. – Agensi


PPV pandu lalu OKU akan tambah kapasiti penerima vaksin kepada 40,000

KUALA LUMPUR, 7 Zulkaedah 1442H, Jumaat – Empat puluh ribu ahli komuniti orang kurang upaya (OKU) di negara ini akan divaksin di Pusat Pemberian Vaksin (PPV) Pandu Lalu kendalian OKU Sentral di bawah Program Imunisasi COVID-19 Kebangsaan dalam tempoh lima bulan akan datang.

Pengerusi OKU Sentral Senator Datuk Ras Adiba Radzi berkata Menteri Kesihatan Datuk Seri Dr Adham Baba meminta agar kapasiti di PPV pandu lalu untuk OKU ditambah semasa beliau meninjau fasiliti pusat itu di Ara Damansara, Petaling Jaya hari ini.

“Kami dengan sukacita ingin memaklumkan bahawa menteri berkenaan berkata beliau gembira dengan keupayaan kami mematuhi SOP (prosedur operasi standard) dan melaksanakan program imunisasi untuk OKU.

“Kami juga dengan sukacita ingin memaklumkan bahawa menteri berkenaan juga telah meminta agar kami meningkatkan kapasiti di fasiliti vaksinasi pandu lalu pertama negara untuk OKU dan pada minggu-minggu akan datang, kami akan berusaha meningkatkan kapasiti kami kepada 400 orang sehari,” menurutnya dalam kenyataan.

Beliau berkata peningkatan pengagihan vaksinasi bagi PPV pandu lalu kendalian OKU Sentral menunjukkan komitmen berterusan kerajaan terhadap komuniti OKU terutama mereka yang terjejas teruk akibat pandemik COVID-19.

PPV Pandu Lalu kendalian OKU Sentral memulakan program vaksinasinya kelmarin dengan 80 suntikan sehari sehingga hari ini sebelum meningkatkan kapasiti kepada 160 hingga 200 suntikan sehari mulai 21 Jun dan seterusnya bagi tempoh lima bulan akan datang.

Pelaksanaan vaksinasi di pusat itu ketika ini adalah berdasarkan pendaftaran yang diterima oleh OKU Sentral, yang menyaksikan sejumlah 13,500 OKU akan menerima janji temu masing-masing menerusi aplikasi MySejahtera.

Pendaftaran melalui Google Form OKU Sentral bagi vaksinasi kali ini sudah ditutup dan akan dibuka semula dalam masa terdekat bagi mencapai sasaran baharu untuk memberikan 40,000 suntikan dalam tempoh lima bulan akan datang. – Bernama


Melaka terima RM4 juta pasang siren amaran banjir

MELAKA, 24 Rejab 1443H, Sabtu – Kerajaan Melaka menerima peruntukan RM4 juta daripada kerajaan pusat untuk memasang siren amaran banjir di 34 lokasi berisiko di sekitar negeri itu bermula Januari lepas.

Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman berkata, daripada jumlah itu, 13 siren amaran banjir telah dipasang, manakala baki 21 lagi akan dipasang secara berperingkat dan dijangka siap sepenuhnya awal tahun depan.

Beliau berkata, pemasangan siren itu dilakukan bagi memberi amaran awal kepada penduduk untuk bersiap sedia menghadapi banjir sekali gus membuat persiapan berpindah ke kawasan selamat atau pusat pemindahan sementara (PPS).

“Siren amaran banjir berkenaan dipasang di kawasan penempatan berhampiran sungai dan ‘hotspot’ banjir terutama di kawasan rendah.

“Bunyi siren tersebut boleh didengari dalam lingkungan jarak dua kilometer dan antara kawasan yang telah dipasang sistem penggera itu ialah di Rumah Awam Ayer Molek,” katanya kepada pemberita selepas merasmikan Taklimat dan Latihan Pengendalian Bot serta Teknik Menyelamat Mangsa Banjir Dewan Undangan Negeri (DUN) Ayer Molek di sini, hari ini.

Taklimat dan latihan berkenaan dikendalikan dengan kerjasama Balai Bomba dan Penyelamat (BBP) Bukit Katil melibatkan lebih 20 peserta termasuk Pengerusi Jawatankuasa Pembangunan dan Keselamatan Kampung (JPKK) di dalam DUN Ayer Molek serta beberapa badan bukan kerajaan (NGO) di kawasan itu.

Dalam perkembangan lain, Rahmad berkata, kerajaan negeri sedang melaksanakan kerja-kerja penambahbaikan jangka pendek secara berperingkat di 124 ‘hotspot’ banjir di negeri itu menerusi pelbagai agensi termasuk Jabatan Pengairan dan Saliran, Jabatan Kerja Raya dan Majlis Bandaraya Melaka Bersejarah.

Beliau berkata, daripada jumlah itu, 80 kawasan telah selesai diambil tindakan membabitkan kerja-kerja pembaikan longkang atau saliran, mewujudkan pam air di kawasan taman perumahan, membersihkan kolam takungan air dan membina ban di beberapa sungai menerusi peruntukan daripada pelbagai pihak termasuk Jabatan Perdana Menteri yang berjumlah RM8 juta.

“Saya jangka semua projek atau kerja penambahbaikan jangka pendek di kawasan berkenaan dapat diselesaikan dalam tahun ini agar kejadian banjir yang berulang dapat segera diselesaikan,” katanya.

Terdahulu, beliau berkata setiap DUN di Melaka terutama yang mempunyai kawasan yang selalu dilanda banjir disarankan agar mewujudkan Jawatankuasa Pengurusan Banjir DUN dan menyediakan kelengkapan menyelamat  seperti bot dan jaket keselamatan, selain melatih sukarelawan melaksanakan bantuan awal sekiranya berlaku banjir.

Katanya berkata antara DUN yang dikenal pasti mempunyai kawasan berisiko banjir seperti Lubok China, Paya Rumput, Gadek, Sungai Rambai dan Rim.

“Banyak DUN belum mempunyai kelengkapan ini dan kita di peringkat negeri akan membantu menyediakan aset menyelamat seperti bot dan sebagainya,” katanya. – Bernama


EU tambah Arab Saudi, Qatar dan Jordan dalam senarai negara selamat

BRUSSELS, 20 Zulkaedah 1442H, Khamis – Kesatuan Eropah (EU) bersetuju menambah Kanada dan 10 negara lain, termasuk Arab Saudi, ke dalam senarai negara yang dibenarkan melakukan perjalanan tidak penting, kata diplomat EU.

Duta dari 27 negara EU bersetuju dengan penambahan itu dalam pertemuan, semalam dengan perubahan itu dijangka bakal dilaksanakan dalam beberapa hari lagi.

Negara-negara tersebut adalah Armenia, Azerbaijan, Bosnia dan Herzegovina, Brunei, Canada, Jordan, Kosovo, Moldova, Montenegro, Qatar dan Arab Saudi.

Negara-negara EU disarankan secara beransur-ansur menarik sekatan perjalanan untuk 14 negara dalam senarai – Albania, Australia, Israel, Jepun, Lubnan, New Zealand, Macedonia Utara, Rwanda, Serbia, Singapura, Korea Selatan, Taiwan, Thailand dan Amerika Syarikat.

Kawasan pentadbiran China Hong Kong dan Macau juga termasuk dalam senarai.

Bagaimanapun, bekas anggota EU, Britain, di mana varian coronavirus Delta yang menular telah menyebabkan peningkatan kes COVID-19 yang mendadak, tidak ada dalam senarai.

Sementara itu, masing-masing negara EU masih boleh memilih untuk menuntut ujian COVID-19 yang negatif atau menetapkan tempoh kuarantin. – Agensi


COVID-19: 2 sekolah di DUN Sanglang tutup seminggu

KANGAR, 18 Zulhijjah 1441H, Sabtu – Dua sekolah dalam daerah Sanglang ditutup selama tujuh hari bermula Isnin ini (10 Ogos) akibat penularan kes baharu COVID-19.

Pengerusi Jawatankuasa Pendidikan negeri Rozieana Ahmad berkata sekolah berkenaan ialah Sekolah Kebangsaan (SK) Sanglang dan Sekolah Menengah Kebangsaan (SMK) Sanglang.

“Penutupan dua sekolah berkenaan dibuat sebagai langkah pencegahan penularan wabak COVID-19 berikutan dua daripada 10 ahli keluarga dalam kawasan ini disahkan positif semalam,” katanya ketika dihubungi Bernama hari ini.

Beliau berkata bagaimanapun, sesi pembelajaran akan dilakukan secara dalam talian agar murid tidak ketinggalan.

Katanya, walaupun Sekolah Jenis Kebangsaan Cina (SJKC) Chin Hun di daerah itu tidak ditutup, ibu bapa yang risau dengan keselamatan anak mereka boleh membuat pilihan untuk tidak menghantar ke sekolah.

Semalam, media melaporkan 10 ahli keluarga terdekat yang tinggal bersama disahkan positif COVID-19 di dalam kawasan Dewan Undangan Negeri (DUN) Sanglang.

Sementara itu, tinjauan Bernama di sekitar pekan Kuala Sanglang hari ini mendapati aktiviti harian di kawasan itu terhenti apabila orang ramai mengambil keputusan untuk tidak keluar rumah dan kebanyakan premis perniagaan seperti kedai makan dan kedai runcit juga ditutup.

Menteri Besar Perlis Datuk Seri Azlan Man berkata keputusan untuk melaksanakan Perintah Kawalan Pergerakan Diperketatkan Bersasar (TEMCO) di Kampung Kuala Sanglang dan Kampung Tanah Timbul bergantung kepada keputusan saringan kesihatan yang dilakukan hari ini.

“Jabatan Kesihatan Negeri (JKN) Perlis telah mengadakan saringan kesihatan terhadap 872 penduduk di dua kampung berkenaan,” katanya kepada pemberita di sini.

Beliau turut menasihati orang ramai yang menjalani saringan agar mematuhi prosedur operasi standard (SOP) yang telah ditetapkan bagi mengelak penularan wabak ke tempat lain. – Bernama


Kor Ming tangguk di air keruh naikkan imej DAP

Oleh Siti Hafidah Abd Ghaffar

BANGI, 7 Safar 1445H, Khamis – DAP seolah-olah terdesak dan sanggup berbuat apa sahaja demi menaikkan imej termasuk menggunakan logo parti pada replika cek sumbangan kerajaan yang diberi kepada sekolah di Perak.

Atas sebab itu, rakyat sepatutnya sedar sikap tamak haloba dan sombong pemimpin DAP ini dan menolak mereka pada pilihan raya akan datang, kata Naib Presiden BERJASA, Ir Ts Muhammad Lukman Al-Hakim Mohamad.

Meskipun Naib Pengerusi DAP, Nga Kor Ming mempertahankan kononnya ‘tiada isu’ untuk memperbesarkan hal ini, dia patut sedar portfolionya sebagai Menteri Pembangunan Kerajaan Tempatan (KPKT) tiada kaitan dengan peruntukan yang diberi.

Sebaliknya, sumbangan kepada beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) itu di bawah bidang kuasa Menteri Pendidikan.

“Nga Kor Ming harus bersikap profesional sebagai seorang menteri dan tidak menggunakan logo parti DAP ketika menyampaikan bantuan daripada Kerajaan Persekutuan kepada beberapa buah sekolah Cina.

“Ternyata Nga Kor Ming menangguk di air keruh untuk menaikkan imej parti cauvinis beliau dengan menggunakan bantuan daripada kerajaan,” katanya ketika dihubungi Ismaweb.net.

Isu pemberian sumbangan itu menimbulkan pelbagai reaksi pelbagai pihak antaranya Ketua Pergerakan Pemuda UMNO, Dr Akmal Saleh yang mempersoalkan sama ada ia disumbangkan oleh pihak kerajaan.

Semalam, Kor Ming menyifatkan perkara itu tidak sepatutnya dijadikan isu, sebaliknya sekolah berkenaan mendapat manfaat.


Arab Saudi terima jemaah umrah luar negara mulai 9 Ogos

RIYADH, 29 Zulhijjah 1442H, Ahad – Arab Saudi secara beransur-ansur menerima jemaah umrah dari luar negara mulai 9 Ogos ini dengan syarat mereka sudah divaksin.

Keputusan ini diputuskan selepas kira-kira lebih setahun melarang kemasukan ekoran wabak COVID-19, lapor agensi berita SPA.

Bagaimanapun, langkah mengekalkan pencegahan wabak di Makkah dan Madinah masih diteruskan meskipun kapasiti jemaah meningkat kepada dua juta orang berbanding 60,000 setiap bulan sebelum ini.

Jurucakap Kementerian Haji dan Umrah Arab Saudi berkata, jemaah dari dalam dan luar negara perlu menyertakan sijil vaksinasi COVID-19 yang dibenarkan bersama permohonan ibadah umrah mereka.

Katanya, jemaah dari negara-negara yang termasuk dalam daftar larangan masuk Arab Saudi harus dikuarantin secara institusi ketika ketibaan.

Ibadah umrah dibuka semula kepada jemaah domestik pada Oktober lalu.

Malah, Arab Saudi turut hanya menerima jemaah haji dalam negara selama dua tahun berturut-turut bagi mengelakkan penularan. –  Agensi


Lebih 9,500 syahid di Gaza, sebahagiannya wanita dan kanak-kanak

GAZA, 21 Rabiulakhir 1445H, Ahad – Jumlah keseluruhan kematian akibat pengeboman rejim pengganas Israel meningkat kepada 9,500 dengan lebih separuh daripada jumlah itu adalah wanita dan kanak-kanak.

Ketua Pejabat Media Gaza, Salama Maraouf berkata, jumlah berkenaan termasuk 3,900 kanak-kanak dan 2,509 adalah golongan ibu.

Serangan udara rejim pengganas menyebabkan kemusnahan 55 masjid, tiga universiti, tiga gereja, dan lima bangunan milik Kementerian Wakaf dan Hal Ehwal Agama di Gaza.

“Dalam sektor kesihatan pula ia melibatkan 16 buah hospital, 32 buah pusat kesihatan primier dan 27 buah ambulans rosak teruk selain 105 buah institusi perubatan terjejas.

“Dari segi bangunan kediaman, serbuan rejim pengganas menyebabkan 48, 500 unit kediaman musnah dan 220,000 unit lain rosak teruk.

“Perang ini juga menjejaskan 88 ibu pejabat kerajaan dan 220 sekolah, 60 daripadanya terpaksa menangguhkan perkhidmatan,” katanya.

Sehingga kini, pesawat rejim terus memperhebat serbuan mereka di pelbagai kawasan di Semenanjung Gaza sepanjang 24 jam, dengan menyasarkan hospital dan sekolah yang melindungi ribuan orang awam yang kehilangan tempat tinggal.

Terdahulu, Kementerian Kesihatan di Gaza mengumumkan 15 rakyat terbunuh dan lebih 70 yang lain cedera dalam serangan bom yang menyasarkan sekolah Al-Fakhoura yang berkerjasama dengan PBB di kem pelarian Jabalia di utara Semenanjung Gaza. – Agensi


Kerajaan perlu lebih serius tangani kenaikan mendadak harga barang

BANGI, 15 Ramadan 1442H, Selasa – Kerajaan perlu mengawal harga barangan pada setiap rantaian bekalan supaya tindakan mengenakan harga maksimum tidak terbeban kepada satu pihak sahaja.

Ahli Dewan Negara, Senator Ustaz Idris Ahmad berkata, kerajaan juga wajar memikirkan suatu mekanisma yang efisien sebagai jalan penyelesaian kepada kos penternakan yang turut meningkat.

“Saya gesa pihak kerajaan agar lebih serius dalam menangani isu kenaikan harga barangan pengguna seperti ayam, ikan, daging dan sayur-sayuran yang dilaporkan telah meningkat secara mendadak.

“Justeru, saya cadangkan supaya buat pemantauan dan pemerkasaan secara menyeluruh bermula dari pembekal dan pemborong sehinggalah kepada peniaga yang terakhir,” katanya dalam satu kenyataan, hari ini.

Tindakan ini, katanya, memerlukan usaha yang berterusan dan pihak Kementerian Perdagangan Dalam Negeri dan Hal Ehwal Pengguna (KPDNHEP) untuk turun padang agar solusi terbaik dapat dihasilkan demi kepentingan semua pihak.

“Selain itu, amaran dan hukuman setimpal juga wajar dilaksanakan kepada pelaku yang tidak bertanggungjawab.

“Ini supaya menjadi pengajaran yang berguna kepada orang lain terutamanya ketika rakyat dan negara ini masih dalam fasa meningkatkan taraf ekonomi masing-masing,” katanya.

Sebelum ini, Utusan melaporkan bahawa kenaikan harga barang telah pun dirasai seminggu sebelum bermulanya Ramadan.

Peniaga yang ditemui berkata, sikap ‘orang tengah’ atau pembekal yang mengambil kesempatan menaikkan harga antara faktor yang menyebabkan kekurangan bekalan dan keadaan berlanjutan apabila tiba bulan Ramadan.

Susulan bekalan yang tidak mencukupi, peniaga terpaksa menaikkan harga bagi sesetengah sayur dan ikan yang mengalami kekurangan bekalan.


Akur titah YDPA, hentikan politik rakus demi kepentingan watan

BANGI, 8 Rabiulawal 1442H, Isnin – Pemimpin di pihak kerajaan mahupun pembangkang mesti menghentikan segala kerakusan tindakan politik – seterusnya akur keputusan Yang di-Pertuan Agong (YDPA) melalui mesyuarat Majlis Raja-Raja.

Serentak itu, pihak kerajaan perlu menggunakan peluang daripada keputusan YDPA – tidak mengisytiharkan darurat – untuk melaksanakan segala tindakan yang memfokuskan kepada perancangan membangunkan watan.

Presiden Barisan Jemaah Islamiah Se-Malaysia (BERJASA), Datuk Ir Dr Badhrulhisham Abdul Aziz berkata, tindakan tamak mahukan jawatan menteri didominasi oleh parti tertentu di dalam kerajaan sebenarnya punca kepada ketidakstabilan negara hari ini.

Bahkan, persetujuan Kabinet mencadangkan darurat tercetus daripada tindakan segelintir pimpinan parti komponen di dalam Pakatan Nasional (PN) itu sendiri.

Justeru, mereka diingatkan supaya tidak bertindak seperti baling batu sembunyi tangan.

“Segala tindakan mencaturkan politik kepartian sehingga membelakangkan kepentingan watan akan menggambarkan bahawa pihak kerajaan tidak menghormati keputusan mesyuarat Majlis Raja Raja.

“Kepada pihak pembangkang, mereka juga mesti akur keputusan mesyuarat Majlis Raja Raja. Keharmonian dan kesejahteraan rakyat perlu diangkat menjadi keutamaan.

“Pihak pembangkang tidak boleh mencetuskan kegusaran rakyat dengan mengambil peluang tidak menyokong Belanjawan 2021 yang dibentangkan,” katanya dalam satu kenyataan.

Semalam, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah tiada keperluan untuk darurat diisytiharkan di negara ini, selepas permohonan yang dipersembahkan Perdana Menteri, Tan Sri Muhyiddin Yassin diperhalusi bersama rundingan dengan Raja-Raja Melayu di Istana Negara.

Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan bahawa baginda mengingatkan ahli-ahli politik untuk memberhentikan segera ‘politicking’ yang menganggu kestabilan pemerintahan negara.

Menjunjung titah baginda, Dr Badhrulhisham menyifatkan keputusan Al-Sultan Abdullah menggambarkan Yang di-Pertuan Agong sangat mementingkan keharmonian dan kesejahteraan rakyat.

Katanya, YDPA amat merasai denyutan nadi rakyat jelata dalam keadaan kebimbangan dengan ujian COVID-19 yang sedang berlaku sekarang.

“Justeru, BERJASA meminta kepada semua pimpinan parti politik dan rakyat supaya sentiasa menghormati Perlembagaan sedia ada sebagai tiang seri watan ini.

“Institusi raja adalah payung negara yang sentiasa dijulang dalam memartabatkan watan berdaulat,” katanya.


Ketua Liga Arab ke Moscow bincang perang Palestin-Israel

NEW YORK, 23 Rabiulawal 1445H, Isnin – Ketua Liga Arab, Ahmed Aboul Gheit akan ke Moscow bagi mengadakan perbincangan dengan Menteri Luar Russia, Sergei Lavror berhubung situasi di Palestin.

Beliau yang pernah berkhidmat sebagai Menteri Luar Mesir selama tujuh tahun terakhir ketika pemerintahan Hosni Mubarak itu akan membincangkan tindakan berterusan di Semenanjung Gaza, kata jurucakap Liga Arab yang berpangkalan di Mesir.

Selepas keganasan meletus Sabtu lalu, Russia menyuarakan kebimbangan dan menyeru kedua-dua pihak, Palestin dan Israel menghentikan serangan.

Moscow berkata, rundingan yang sewajarnya diperlukan bagi mewujudkan sebuah negara Palestin merdeka dengan ibu kota di Baitulmaqdis Timur.

“Kami menganggap peningkatan berskala besar sebagai satu lagi manifestasi yang berbahaya, berpunca daripada kegagalan mematuhi resolusi PBB dan Majlis Keselamatan dan sekatan Barat terhadap kerja Timur Tengah.

“Kuartet pengantara antarabangsa terdiri daripada Russia, AS, kesatuan Eropah (EU) dan PBB,” kata Jurucakap Kementerian Luar Maria Zakharova.

Sementara itu, Setiausaha Agung Pertubuhan Bangsa-Bangsa Bersatu (PBB) Antonio Guterres menggesa usaha diplomatik diperkukuhkan di Timur Tengah bagi mencegah konflik berterusan.

Pihaknya menegaskan hanya melalui rundingan yang akan membawa kepada penyelesaian dua negara boleh dicapai.

Ketua Hak Asasi Manusia PBB, Volker Turk pula menyeru keganasan dihentikan segera dan semua pihak di kedua-dua negara perlu mengurangkan provokasi bagi mengelak pertumpahan darah.

Dalam pada itu kerajaan Jerman kini sedang mengkaji untuk memberi bantuan kepada rakyat Palestin.

Menteri Pembangunan Svenja Schulze berkata, pihaknya sentiasa memantau kewangan untuk digunakan bagi proses pendamaian. – Agensi


Himpunan tuntut kerajaan jaga kebajikan veteran ATM 6 Jun

BANGI, 10 Syawal 1443H, Rabu – Kira-kira 5,000 veteran Angkatan Tentera Malaysia (ATM) merancang untuk mengadakan perhimpunan aman secara besar-besaran pada 6 Jun depan di semua negeri.

Himpunan itu bagi menyuarakan ketidakpuasan kepada kerajaan yang didakwa tidak menjaga kebajikan tentera berpencen, tidak berpencen dan diberhentikan.

Pengerusi Perhimpunan Aman Veteran ATM, Datuk Abdul Rahman Husain berkata, tindakan berhimpun itu telah mendapat persetujuan daripada hampir 9,000 veteran seluruh negara dan jumlah berkenaan bertambah saban hari.

“Usaha menuntut kebajikan mereka sudah dibuat sejak lapan tahun lalu dan kini akan diteruskan secara konsisten dalam perhimpunan aman tersebut bagi mengetengahkan nasib-nasib veteran ke Mahkamah Timbang Tara.

“Dan selepas hampir lapan tahun berlalu wakil persatuan ada berbincang dengan kerajaan, namun tiada keputusan, maka kami di peringkat bawahan mahu menunjukkan yang kami mampu bersatu dan membawa kes ke mahkamah.

“Kami akan terus perjuangkan hak sehingga suara kami didengar oleh kerajaan. Kami tidak minta lebih, kami mahu kerajaan berikan hak kami seperti yang termaktub dalam peruntukan undang-undang,” katanya dalam kenyataan, hari ini.

Abdul Rahman berkata, sebanyak empat perkara yang diperjuangkan sejak 2014 antaranya adalah memohon Majlis Angkatan Tentera (MAT) melaksanakan penyelarasan pencen bagi veteran yang bersara sebelum 2004 dan 2013.

“Mengikut kuasa yang ada pada MAT mengikut Perkara 137 Perlembagaan Persekutuan, Seksyen 187 Akta Angkatan Tentera dan peraturan-peraturan pencen serta faedah-faedah lain di bawahnya.

“Selain itu memohon MAT memberi pertimbangan supaya anggota tentera diberi hak yang sama seperti penjawat awam lain iaitu diberi pencen setelah berkhidmat sekurang-kurangnya 10 tahun perkhidmatan,” katanya.

Selain itu Abdul Rahman berkata, pihaknya turut memohon MAT menubuhkan satu Lembaga Pengampunan dengan meringankan hukuman segala kesalahan yang telah dibicarakan oleh mahkamah tentera dan pegawai atasan bagi mereka yang layak.

Malah, MAT juga digesa untuk mengkaji semula veteran yang cedera ketika perang, semasa bertugas atau cedera disebabkan tugas berat semasa perkhidmatan.

“Kami mahu menuntut supaya diberi rawatan di Pusat Hospitaliti Tentera Udara (PHU) dan ‘Layan Sentiasa’ seperti yang diberi oleh Pertubuhan Keselamatan Sosial (Perkeso) dan insurans selain insurans kelompok yang dibayar sendiri oleh anggota tentera,” katanya.


Isu Kg Baru: Campur tangan kerajaan ditagih, jangan sampai tergadai

BANGI, 11 Safar 1443H, Sabtu – Kerajaan diminta untuk tidak bersikap lepas tangan dan membiarkan penduduk di Kampung Baru terabai, dengan membenarkan mereka mengurus sendiri hal ehwal jual beli tanah.

Sepatutnya sebagai sebuah kerajaan ‘Keluarga Malaysia’ bertanggungjawab, satu polisi wajar diwujudkan kepada pemaju khusus yang terlibat secara langsung dengan pembangunan di kawasan berkenaan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, perkara tersebut perlu diberikan perhatian agar hak orang Melayu sentiasa terbela.

“Sememangnya kita tahu kawasan itu adalah strategik dan harga akan melambung tinggi apabila pembangunan siap dilaksanakan, ini menyebabkan orang asal di Kampung Baru mungkin tidak mampu memiliki semula tanah di situ.

“Sebab itu kerajaan ditagih untuk masuk campur dengan mewujudkan polisi tertentu supaya mereka diberi jaminan untuk kembali berpeluang memiliki dan menetap di atas pembangunan yang dilakukan.

“Kita bimbang kawasan itu tergadai kepada bangsa-bangsa lain dan sekali gus melenyapkan hak sebenar orang Melayu sendiri,” katanya kepada Ismaweb.net, hari ini.

Kelmarin, Menteri Wilayah, Datuk Seri Shahidan Kassim menegaskan tidak mahu terlibat dalam pembelian tanah di Kampung Baru sebaliknya pembangunan dilaksanakan secara usaha sama pemaju dan pemilik tanah.

Mengulas lanjut, Aminuddin berkata, PEMBELA tidak pernah menolak pembangunan di kawasan itu sebaliknya mencadangkan supaya Kampung Baru digazetkan sebagai Tanah Rizab Melayu.

“Ini penting supaya kawasan itu tidak dijual kepada orang asing, jangan kerana pembangunan semata-mata kita gadai tanah air sendiri, ini hak kita dan perlu berjuang dengan betul,” katanya.

Dalam masa sama, beliau turut mencadangkan supaya ada bahagian di kawasan itu dijadikan tempat mempamerkan konsep Melayu yang boleh menghimpunkan budaya-budaya di negara ini.

“Keadaan itu sekali gus dilihat dapat menjadi tarikan baharu kepada pelancong dari dalam dan luar negara selain memperkenalkan keunikan dan keistimewaan yang ada di negara kita sendiri,” ujarnya.


Agong, Permaisuri zahir penghargaan kepada Raja Arab Saudi

KUALA LUMPUR, 20 Zulhijjah 1442H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan penghargaan kepada Raja Arab Saudi Raja Salman Abdulaziz Al Saud atas sumbangan perubatan negara itu bagi membantu Malaysia menangani pandemik COVID-19.

Seri Paduka berdua turut menzahirkan penghargaan kepada Putera Mahkota Arab Saudi Mohammed Salman Abdulaziz Al Saud dan Menteri Luarnya Faisal Farhan Al Saud atas sumbangan itu.

“Sumbangan ini jelas membuktikan persahabatan dan hubungan baik yang terjalin sejak sekian lama di antara kerajaan dan rakyat kedua-dua negara.

“Semoga sumbangan bekalan vaksin dan peralatan perubatan ini membantu negara memerangi pandemik COVID-19 dan memperhebatkan lagi Program Imunisasi COVID-19 Kebangsaan (PICK),” kata Istana Negara dalam hantaran dalam laman Facebooknya hari ini.

Pada 25 Julai, Raja Salman menitahkan King Salman Centre for Relief and Humanitarian Action supaya segera menyalurkan sumbangan vaksin dan peralatan perubatan untuk membantu Malaysia menangani COVID-19.

Sumbangan dari Raja Arab Saudi itu termasuk sejuta dos vaksin AstraZeneca dan 4.5 juta unit peralatan perubatan bernilai USD5 juta yang tiba di Malaysia menerusi dua pesawat Saudia Airlines semalam dan hari ini.

Sementara itu, Seri Paduka Baginda berdua turut menzahirkan penghargaan kepada Menteri Luar Datuk Seri Hishammuddin Tun Hussein atas kerjasama di antara kerajaan Malaysia dan Arab Saudi dalam menjayakan sumbangan itu.

Turut dizahirkan adalah ucapan terma kasih kepada Duta Besar Arab Saudi ke Malaysia Datuk Dr Mahmoud Hussien Saeed Qattan dan kerajaan Arab Saudi atas sumbangan ini.

Melalui hantaran itu, Seri Paduka berdua turut menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi daripada sebarang musibah dan pandemik COVID-19 dapat dibendung serta diakhiri dengan segera. – Bernama


Rosni Sohar letak jawatan Ahli Lembaga Pengurusan PTPTN

KUALA LUMPUR, 29 Zulhijjah 1442H, Ahad – Ahli Majlis Kerja Tertinggi UMNO, Datuk Rosni Sohar mengumumkan peletakan jawatan sebagai Ahli Lembaga Pengurusan Perbadanan Tabung Pendidikan Tinggi Nasional (PTPTN) berkuat kuasa semalam.

Rosni yang juga Setiausaha Wanita UMNO dalam kenyataan berkata, keputusan itu selaras dengan peletakan jawatan Ketua Wanita UMNO, Datuk Seri Dr Noraini Ahmad sebagai Menteri Pengajian Tinggi yang diputuskan dalam Majlis Kerja Tertinggi UMNO pada 3 Ogos lepas.

Pada 6 Ogos lepas Noraini mengumumkan peletakan jawatan itu berkuat kuasa serta-merta.

“Saya sebagai Ahli Majlis Tertinggi UMNO turut setia dan patuh atas ketetapan yang telah dibuat oleh pihak parti,” katanya.

Rosni turut menzahirkan ucapan terima kasih kepada seluruh kakitangan PTPTN atas kerjasama yang baik. – Bernama


Tuntut kerusi ‘boleh menang’, MIC cuba tunggang UMNO

Oleh Athirah Huda Zalhe

BANGI, 11 Rejab 1442H, Selasa – UMNO akan dilihat tidak mempunyai prinsip membawa agenda orang Melayu, sekiranya ‘tunduk’ tuntutan MIC yang mahukan kerusi boleh dimenangi pada Pilihan Raya Umum Ke-15 (PRU15).

Sebagai parti yang lebih 60 tahun bertapak di negara ini, UMNO sepatutnya sudah terlalu matang berpolitik, apatah lagi berdepan dengan tuntutan rakan komponennya dalam Barisan Nasional (BN).

Atas dasar itu, Barisan Jemaah Islamiah Se-Malaysia (BERJASA) menasihatkan UMNO supaya bertindak bijak dan tidak kalah dengan gertakan MIC.

Ketua Penerangan BERJASA, Ustaz Zamani Ibrahim percaya, tuntutan MIC itu adalah tertumpu kepada kawasan yang berpotensi iaitu di kerusi majoriti pengundi Melayu.

Bahkan, beliau yakin MIC hanya mampu menang dengan sokongan daripada pengundi Melayu, sebagaimana yang berlaku di antara MCA ketika Pilihan Raya Kecil (PRK) Tanjung Piai.

“MIC yakin bahawa sekiranya inginkan kerusi, maka MIC mesti mendapatkan sokongan orang Melayu iaitu kawasan yang majoriti Melayu.

“Inilah yang dipelajarinya dari MCA di Tanjung Piai. Apakah UMNO hatinya ‘suci’ untuk menyerahkan kawasan kepada MIC, UMNO pasti akan dihukum oleh ahli pada PRU15,” katanya kepada Ismaweb.net, hari ini.

Ustaz Zamani menyifatkan kekuatan UMNO bukan terletak kepada sokongan MIC mahupun MCA, tetapi keberanian pemimpin parti – yang sarat terpalit kes-kes mahkamah – untuk melepaskan jawatan serta bersara daripada dunia politik.

“BERJASA juga melihat UMNO tidak berani berpegang kepada prinsip bahawa kawasan majoriti Melayu mesti diwakili oleh calon Melayu.

“Menuntut kepada UMNO kawasan yang yakin menang, sebenarnya MIC ingin menunggang UMNO dan kalau ini berlaku, UMNO yang berusia lebih 60 tahun sebenarnya tiada prinsip dalam membawa agenda Melayu,” katanya.

Sehubungan itu, beliau mengulangi pendirian BERJASA bahawa mana-mana kawasan majoriti Melayu muslim, mesti ditandingi oleh calon yang sama dan berwibawa.

“Ini penyelesaian yang selari dengan syarak dan dengan ketegasan prinsip ini, kita tidak akan mudah diugut dan diperbudak-budakkan,” tegasnya.

Sebelum ini, MIC dilaporkan menuntut kerusi-kerusi yang boleh dimenangi pada PRU15 daripada UMNO bagi membolehkan mereka berada kembali di dalam kerajaan khususnya di negeri.

Presidennya, Tan Sri S Vigneswaran berkata, seperti mana dilakukan oleh MIC pada dua pilihan raya sebelum ini dengan menyerahkan kerusi milik MIC kepada UMNO, maka parti itu juga berhasrat untuk berbuat demikian pada pilihan raya akan datang.

Dakwanya, pada PRU14 lalu, UMNO juga tewas di beberapa kerusi Parlimen dan Dewan Undangan Negeri (DUN) yang ditandingi, maka pada PRU akan datang, MIC perlu diberikan ruang bertanding di kerusi-kerusi boleh dimenangi.


MOF lanjut tempoh maklum balas Belanjawan 2024

BANGI, 29 Safar 1445H, Jumaat – Kementerian Kewangan (MOF) memutuskan untuk melanjutkan tempoh mengumpul maklumbalas berkaitan Belanjawan 2024 selama seminggu sehingga 22 September ini.

MOF dalam kenyataan hari ini berkata, lebih 9,500 maklumbalas daripada orang ramai diterima kementerian melalui portal Cadangan Belanjawan 2024.

Katanya, maklum balas yang diterima melalui semua platform itu meliputi bidang kelestarian ekonomi seperti pemeliharaan persekitaran, ekonomi hijau, tatakelola baik dan pendigitalan, penambahbaikan tadbir urus fiskal serta langkah-langkah untuk memajukan industri sedia ada iaitu kreatif dan pelancongan.

“Kesiapsiagaan Belanjawan 2024 bermula dengan pembentangan Ekonomi Madani: Memperkasa Rakyat pada 27 Julai 2023, yang turut memainkan peranan sebagai kenyataan pra-Belanjawan.

“Kerangka tersebut ialah menjadi panduan kepada kertas-kertas dasar kerajaan perpaduan untuk menstruktur semula ekonomi Malaysia agar ia berlandas pada trajektori pertumbuhan baru yang rancak dan saksama,” katanya.

Kementerian berkata, kerangka dasar yang telah diluncurkan untul melengkapi Ekonomi Madani: Memperkasa Rakyat merangkumi Pelan Hala Tuju Peralihan Tenaga Negara (NETR), Pelan Induk Industri Baharu 2023 (NIMP) dan Kajian Separuh Penggal (KSP) Rancangan Malaysia Ke-12 (RMK12).

“Ini akan disusuli dengan Belanjawan 2024 yang akan dibentang oleh Perdana Menteri dan Menteri Kewangan, Datuk Seri Anwar Ibrahim pada 13 Oktober 2023, yang akan menggariskan usaha dan inisiatif untuk dilaksanakan pada tahun 2024 bagi mencapai sasaran-sasaran seperti diumumkan Perdana Menteri pada peluncuran Ekonomi Madani: Memperkasa Rakyat,” katanya.

Pada masa sama, MOF berkata, setakat 13 September lalu, Jelajah Belanjawan 2024 telah melangkaui pelosok negara melalui sembilan negeri yang diterajui Timbalan Menteri I dan II, serta 24 libat urus yang dikendalikan kementerian-kementerian di bawah kerajaan.

“Sesi tersebut melibatkan penyertaan daripada lebih 7,000 peserta dari pelbagai latar belakang seperti dewan perniagaan, pakar ekonomi, teknokrat. pertubuhan bukan kerajaan (NGO) dan juga orang awam.

“Selepas Kuching, Program Jelajah Belanjawan 2024 akan bersambung di Perak, Selangor dan Labuan. Program ini dijangka berakhir pada 22 September 2023,” katanya.


Arab Saudi khianat! Pecat 100 imam, khatib

BANGI, 4 Jamadilawal 1442H, Sabtu – “Persaudaraan dan kekuatan sesama Islam dihancurkan, hubungan normalisasi dengan Yahudi dikukuhkan.”

“Demikianlah Arab Saudi pada hari ini,” kata Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin.

Beliau berkata demikian susulan tindakan Arab Saudi memecat 100 orang imam dan khatib kerana tidak mengikut arahan kerajaan untuk mengutuk gerakan Ikhwanul Muslimin.

Kementerian Hal Ehwal Islam, Dakwah dan Bimbingan mengeluarkan arahan kepada semua imam dan khatib untuk mengkritik Ikhwanul Muslimin.

Kerajaan memerintahkan agar menyalahkan mereka – Ikhwanul Muslimin – kerana menyebabkan perbezaan dan perpecahan dalam masyarakat.

Kesal dengan tindakan negara itu, Prof Zainur Rashid berkata, ia adalah pengkhianatan yang jelas terhadap Allah SWT dan Rasulullah SAW serta saudara seagama di Palestin serta wilayah terjajah lain.

“Semoga Allah kurniakan kesabaran, ketabahan dan kekuatan buat para pejuang kebenaran walau di mana mereka berada,” katanya.

Ikhwanul Muslimin adalah organisasi Islam tertua dan terbesar di Mesir, didirikan oleh Hassan al-Banna pada 1928.

Gerakan ini pada awalnya ditubuhkan untuk menyebarkan nilai-nilai Islam, kemudian ia mula berkembang menjadi gerakan politik.

Di Mesir terutamanya, gerakan ini berjuang melawan koloni Inggeris dan membanteras semua pengaruh dari Barat.

Mereka mampu menyebar ke seluruh dunia melalui aktiviti politik yang dipadukan dengan kegiatan amal.

Bagaimanapun, kerajaan Arab Saudi pada Mei lalu menyenaraihitamkan Ikhwanul Muslimin sebagai pertubuhan pengganas.

Kenyataan Majlis Ulama Kanan Arab Saudi yang dikeluarkan pada 10 November lalu turut menyifatkan Ikhwanul Muslimin sebagai faktor ketidakstabilan di Asia Barat dan memperalatkan agama untuk tujuan mereka.

Ikhwanul Muslimin Mesir mengecam tindakan majlis itu dan berkata ia adalah sebuah pertubuhan pembaharuan, bukannya menyokong keganasan.

Arab Saudi dipercayai bersikap dingin terhadap Ikhwanul Muslimin kerana gerakan ini berjuang untuk mengembalikan syariat Islam dan membersihkan dunia Islam daripada anasir penjajahan bermula daripada diri individu muslim, hinggalah kepada kerajaan.

Pemerintah Arab melihat ideologi Ikhwanul Muslimin yang bersifat antimonarki ini bakal menggugat keabsahan pemerintahan mereka yang kebanyakannya memperoleh kekuasaan hasil kurniaan penjajah pasca Perjanjian Sykes-Picot 1916.


Yaman mahu pakatan Arab Saudi henti keganasan kanak-kanak

SANA’A, 7 Rabiulakhir 1442H, Isnin – Kementerian Luar Negeri Yaman menggesa penghentian segera keganasan pakatan tentera pimpinan Arab Saudi terhadap kanak-kanak di negara yang diperangi.

Dalam satu kenyataan yang dikeluarkan sempena Hari Kanak-Kanak Sedunia, kementerian itu mengatakan kanak-kanak sering menjadi mangsa keganasan oleh negara-negara penyerang.

Kebanyakan mereka terbunuh atau cacat dalam serangan gabungan tersebut. Sekolah dan hospital dibom dan kanak-kanak dilucutkan hak penjagaan kesihatan serta pendidikan, tambah kenyataan itu.

Memetik angka yang dikeluarkan oleh Pertubuhan Bangsa-bangsa Bersatu (PBB), ia menyatakan bahawa terdapat kira-kira 12.2 juta kanak-kanak di Yaman yang sangat memerlukan bantuan kemanusiaan.

“Lebih daripada lima juta kanak-kanak di bawah usia lima tahun yang menderita kekurangan zat makanan, sekitar 1.71 juta kanak-kanak terlantar dan lebih daripada dua juta kanak-kanak tidak bersekolah.

“Serangan gabungan yang berterusan juga mengakibatkan kematian lebih daripada 3,790 kanak-kanak dan kecederaan lebih dari 4,000 yang lain,” katanya.

Dalam kenyataan itu turut disebut mengenai PBB yang mengeluarkan gabungan Arab Saudi daripada senarai hitam pihak yang melanggar hak kanak-kanak.

Langkah itu, menurut kementerian, merupakan langkah mundur oleh PBB untuk melindungi dan mempromosikan hak-hak kanak-kanak di seluruh dunia, penghapusan itu juga memberi Arab Saudi ‘carte blanche’ untuk terus melakukan jenayah perang terhadap kanak-kanak di Yaman.

Dalam pada itu, kementerian itu turut meminta Setiausaha Agung PBB, Antonio Guterres untuk memasukkan kembali gabungan yang dipimpin Arab Saudi dalam senarai kumpulan yang melanggar hak kanak-kanak, atau ia akan dianggap sebagai ‘rakan dalam pembunuhan’ kanak-kanak Yaman.

Kementerian Luar Negeri mendesak agar negara-negara lain mengutuk jenayah terhadap kanak-kanak Yaman.

Ia meminta orang-orang yang mencintai kebebasan di seluruh dunia, ketua PBB, Wakil Khas Setiausaha Agung PBB untuk Kanak-kanak dan Konflik Bersenjata, Virginia Gamba de Potgieter, Majlis Hak Asasi Manusia PBB dan semua organisasi yang bersangkutan, terutama UNICEF, untuk bertindak dalam membawa pelaku ke muka pengadilan. – Agensi


Penyatuan ummah penting untuk PRU15: PAS Pulau Pinang

BANGI, 22 Zulkaedah 1443H, Rabu – Sudah tiba masanya untuk parti dan pertubuhan bukan kerajaan (NGO) Melayu serta rakan lain bekerjasama lebih erat dalam keadaan politik negara yang tidak stabil, terutama berdepan Pilihan Raya Umum Ke-15 (PRU15) tidak lama lagi.

Penyatuan ummah itu diyakini mampu mengelakkan tragedi 22 bulan pemerintahan Pakatan Harapan pasca PRU14 berulang, kata Pesuruhjaya PAS Pulau Pinang, Muhammad Fauzi Yusoff.

“Melihat suasana politik di Pulau Pinang khususnya, penyatuan ummah sangat penting bagi membenam DAP dan PH daripada memerintah negeri ini.

“Kelalaian Melayu-Islam di Pulau Pinang yang tidak menjalin hubungan penyatuan ummah ini dengan sebaiknya, sudah semestinya harapan untuk merampas Pulau Pinang ataupun ingin menjatuhkan DAP dan PH hanyalah omongan kosong,”katanya dalam kenyataan, hari ini.

Muhammad Fauzi menjelaskan, PAS Pulau Pinang yakin usaha penyatuan memerlukan kesungguhan jiwa yang besar serta sikap toleransi dan sabar demi mencapai kesejahteraan.

Beliau berkata, PAS Pulau Pinang kekal dengan pendirian untuk tidak akan bekerjasama dengan DAP dan PH.

“Khemah besar yang dicadangkan tersasar dari agenda penyatuan ummah dan cadangan itu hanya memberi nyawa kepada PH semata-mata,” katanya.

Ahad lalu, PAS menegaskan bahawa parti itu menolak idea ‘khemah besar’ dan memfokuskan kepada agenda penyatuan ummah.

Naib Presidennya, Datuk Mohd Amar Abdullah berkata, prinsip parti itu dalam seruan penyatuan ummah adalah jelas.

“PAS tetap berdiri teguh dengan prinsip kerjasama politik yang menguatkan dahulu umat Islam dalam masa sama berdiri dalam satu perikatan dengan parti bukan Islam yang tidak ekstrem dan menjulang prinsip Perlembagaan Persekutuan,” katanya.

Bagaimanapun, beliau menegaskan PAS tidak akan berhenti menyeru seluruh parti Melayu Islam baik UMNO dan Parti Pribumi Bersatu Malaysia (Bersatu) untuk bersama-sama dalam membina semula negara dan memperkukuhkan umat Islam.


Iraq bayar hutang tertunggak dengan Iran sejak 2020

TEHRAN, 16 Zulkaedah 1443H, Khamis – Kementerian Elektrik Iraq mengumumkan akan membayar hutang yang tertunggak dengan Iran sejak 2020 dalam tempoh terdekat.

Kementerian berkenaan dalam masa sama menghargai peranan kerajaan tersebut dalam menyokong hal itu.

Jurucakap Kementerian Elektrik, Ahmaed Mousa berkata, pihaknya berulang kali mengingatkan kerajaan dan orang ramai mengenai keperluan untuk membayar hutang gas Iran yang tidak dilunaskan sejak 2020 dan tertangguh berikutan kekurangan bajet.

“Hutang tersebut akan dibayar dalam masa dua hari untuk mengelakkan pengurangan dalam kuantiti gas yang mengalir, mengikut konteks yang diluluskan.

“Masalah hutang gas berterusan sejak kerajaan terdahulu dan berlarutan sehingga kerajaan hari ini,” katanya.

Mousa berkata, pihaknya cuba menyelesaikan masalah ini dengan membuat pinjaman bagi menyelesaikan tunggakan hutang.

Semalam, Parlimen Iraq meluluskan rang undang-undang ‘Sokongan Luar biasa untuk Keselamatan Makanan dan Pembangunan’ bagi menyelesaikan urusan berkenaan.

Walaupun bajet keseluruhan masih belum diluluskan sepenuhnya, namun kelulusan undang-undang itu akan membolehkan Iraq membayar hutangnya terutama dalam bidang tenaga elektrik dan keselamatan makanan. – Agensi


Jurucakap kerajaan Somalia cedera dalam letupan berani mati

MOGADISHU, 13 Jamadilakhir 1443H, Ahad – Jurucakap kerajaan Somalia cedera dalam satu letupan di ibu negara hari ini.

Kejadian letupan itu disyaki dilakukan oleh pengebom berani mati, kata jurufoto Reuters dan media milik kerajaan.

Jurufoto di lokasi letupan melaporkan melihat beberapa anggota badan mayat di atas tanah di luar rumah Mohamed Ibrahim Moalimuu, yang dikejarkan ke hospital.

Agensi Berita Nasional Somalia yang dikendalikan kerajaan berkata, letupan di persimpangan jalan Mogadishu daripada pengebom berani mati.

Tidak jelas siapa di sebalik serangan tersebut. – Agensi


Trend pelajar lepasan SPM tolak masuk IPTA membimbangkan

Oleh Zuhayati Yazid

BANGI, 12 Rabiulawal 1445H, Khamis – Trend penolakan kemasukan ke Institusi Pengajian Tinggi (IPTA) yang tinggi sepatutnya membimbangkan banyak pihak berikutan keadaan itu bakal memberi kesan kepada masa depan negara.

Terdahulu, dilaporkan sejumlah 188,884 atau 51 peratus daripada 365,553 lepasan Sijil Pelajaran Malaysia (SPM) telah menolak tawaran ke IPTA.

Perunding Kanan Hubungan Antarabangsa ISMA, Ustaz Muhammad Fauzi Asmuni berkata, meskipun sehingga kini belum dapat disimpulkan secara pasti mengenai punca penolakan, beberapa faktor terbukti menyumbang kepada situasi tersebut.

“Secara umum, saya bersyukur kerana sebahagian penulis yang mengulas isu ini menyimpulkan ‘tidak minat belajar’ dalam kalangan pelajar bukan faktor utama ke arah itu.

“Sebaliknya ada faktor luaran lain yang membawa kepada penolakan tawaran ke IPTA tersebut termasuklah ketidakmampuan membiayai kos pengajian dan sara hidup sepanjang tempoh di kampus.

“Selain keadaan ekonomi tidak baik bagi sebahagian besar keluarga,” katanya dalam kenyataan, hari ini.

Selain itu, beliau berkata, kurangnya peluang pekerjaan dalam bidang tertentu juga menjadi antara faktor pelajar lepasan SPM kurang berminat melanjutkan pengajian ke peringkat lebih tinggi.

“Kalau sebelum ini, kesukaran mencari kerja bagi graduan bio teknologi atau aeroangkasa atau lepasan usuluddin sahaja.

“Namun sekarang bidang kejuruteraan dan bidang perubatan pun tidak menjanjikan peluang pekerjaan kepada graduan sebanyak seperti sebelum ini.

“Berapa ramai graduan perubatan yang memilih untuk menjadi ‘designer’ dan berapa ramai juga graduan bio teknologi yang membuka tadika,” katanya.

Bukan itu sahaja, kerancakan ekonomi gig yang semakin berkembang dari 2008 di seluruh dunia juga mempengaruhi golongan muda dan mungkin mengubah cara mereka berfikir untuk menjana pendapatan.

Ustaz Muhammad Fauzi berkata, dahulu sekitar tahun 80-an anak-anak kampung selalu digalakkan untuk belajar dengan rajin untukm mendapat pendapatan dan pekerjaan yang baik.

Namun, hari ini kempen seumpama itu ‘tidak lagi laku’ dalam kalangan pelajar, katanya.

“Ini kerana mereka melihat menjana pendapatan kini boleh diperoleh melalui menjadi pemandu Grab, menjadi ‘YouTuber’ atau ‘TikToker’ atau ‘freelance designer’ dan sebagainya.

“Justeru mereka menganggap belajar di kampus hanya membebankan sedangkan tujuannya sekadar untuk dapat pekerjaan yang baik,” katanya.

Tambahan lagi, lambakan mesej negatif sama ada di media sosial atau di radio dan televisyen juga turut mempengaruhi golongan muda berfikir tentang kehidupan di kampus.

“Kalau kita kumpulkan empat jam mesej dari radio television dan mengumpulkan beberapa mesej yang menjadi tumpuan dan buah mulut hari ini di dalam media sosial (trending orang kata), kita akan dengan mudah dapat melihat betapa rendahnya nilai mesej itu (jika kita tidak sampai hati untuk kata negatif).

“Setiap hari diasak dengan mesej seumpama itu, adakah kita menjangkakan generasi muda kita akan ada wawasan hidup yang jelas, jiwa yang kental dan pemikiran yang tajam? Itulah yang berlaku setiap hari sekarang,” katanya.

Ustaz Muhammad Fauzi berkata, tidak salah untuk menjana pendapatan dengan menjadi pempengaruh media sosial tetapi itu semua hanyalah wasilah sahaja.

Beliau berpandangan, golongan muda sewajarnya mengambil peluang untuk belajar setinggi yang mampu kerana itu yang akan menentukan masa depan diri dan juga negara.

“Khairul Aming contoh terbaik dalam isu ini,” katanya.


Pejuang masuk PN, PAS nak dengar syarat dahulu

BANGI, 12 Syaaban 1444H, Ahad – PAS bersedia menjadi orang tengah bagi merealisasikan impian parti Pejuang untuk menyertai Perikatan Nasional (PN).

Mursyidul Amnya, Datuk Hashim Jasin berkata, PAS bersedia membuka pintu rundingan sekiranya Pejuang mahu menjadi salah satu komponen dalam PN.

“Tetapi sebelum itu, kita mahu mendengar syarat mereka manalah tahu mereka mahu minta bertanding di negeri-negeri pimpinan PAS seperti Terengganu.

“Itu yang kita nak dengar dahulu,” katanya seperti dilapor portal tempatan, hari ini.

Sebelum ini, Presiden Pejuang, Datuk Seri Mukhriz Mahathir mengesahkan telah menghantar surat permohonan untuk menyertai Perikatan Nasional (PN).

Mukhriz berkata, keputusan ini telah disepakati Majlis Eksekutif Pusat (MEP) Pejuang selepas meneliti dan menilai semua opsyen gabungan atau kerjasama politik yang ada.

Sementara itu, Ahli Majlis Tertinggi (AMT) PN, Datuk Seri Takiyuddin Hassan pula berkata pihaknya akan membawa permohonan berkenaan dalam Mesyuarat Majlis Tertinggi parti itu sebelum membuat keputusan dalam masa terdekat.

Pautan berkaitan


30 peratus calon BN Kedah muka baharu

ALOR SETAR, 24 Zulhijjah 1444H, Khamis – Lebih 30 peratus calon Barisan Nasional (BN) Kedah pada Pilihan Raya Negeri (PRN) Ogos depan terdiri daripada muka baharu.

Pengerusi BN negeri, Datuk Seri Mahdzir Khalid berkata, proses pemilihan calon akan mengambil kira individu boleh diterima oleh ahli parti dan pengundi di setiap kawasan.

“Insya-Allah akan ada gabungan senior dan muka baharu dengan lebih 30 peratus calon kami adalah baharu.

“Kita akan mengambil kira semua faktor termasuk personaliti yang disenangi oleh parti dan rakyat,” katanya kepada pemberita.

BN pimpinan UMNO dijangka bertanding sehingga 16 kerusi DUN pada PRN akan datang berikutan rundingan pembahagian kerusi dengan PH.

Mahdzir, yang juga Pengerusi Badan Perhubungan UMNO Kedah melahirkan keyakinan bahawa jentera pilihan raya PH-BN sudah bersedia untuk menghadapi pilihan raya.

“Sudah tentu gabungan ini masih baharu tetapi dalam tempoh lapan bulan ini kita telah berjaya menjalinkan kerjasama mesra sehingga ke peringkat akar umbi.

“Ini yang mereka (Perikatan Nasional) bimbang… mereka tidak mahu kerjasama antara PH dan BN ini berfungsi,” katanya.


Lebih 500 jadi mangsa rogol dalam pertempuran di Ethiopia

TIGRAY, 12 Syaaban 1442H, Jumaat – Lebih 500 kes rogol dilaporkan di lima klinik wilayah Tigray, Ethiopia, lapor Pertubuhan Bangsa-Bangsa Bersatu (PBB).

Agensi itu memberi amaran jumlah sebenar mungkin jauh lebih tinggi tetapi tiada rekod kerana kekurangan perkhidmatan kesihatan dan stigma masyarakat.

“Mangsa ceritakan mereka dirogol pelaku bersenjata, lebih tragis apabila dirogol di hadapan ahli keluarga sendiri.

“Bahkan, adik atau abang lelaki turut dipaksa merogol ahli keluarga mereka sendiri dengan ancaman keganasan,” kata wakil koordinator bantuan PBB di Ethiopia, Wafaa Said dalam taklimat kepada negara anggota PBB di New York.

Dia memberitahu, sekurang-kurangnya 516 kes rogol telah dilaporkan oleh lima klinik perubatan di Mekelle, Adigrat, Wukro, Shire dan Axum.

“Berdasarkan fakta kebanyakan kemudahan kesihatan tidak berfungsi dan juga stigma  berkaitan rogol, mungkin jumlah sebenarnya jauh lebih tinggi,” katanya.

Pertempuran di Tigray berlaku pada November antara pasukan kerajaan dan bekas parti pemerintah di wilayah itu, Tigray People’s Liberation Front.

Jurucakap petugas kecemasan pemerintah di Tigray, Redwan Hussein, Jurucakap Perdana Menteri, Billene Seyoum, Ketua pentadbiran sementara Tigray, Mulu Nega, Menteri Luar Negeri Eritrea, Osman Saleh Mohammed dan Menteri Penerangan Eritrea, Yemane Gebremeskel tidak menjawab panggilan dan mesej ketika diminta memberi komen mengenai kenyataan PBB itu.

Keganasan di Tigray telah mengorbankan ribuan orang dan memaksa ratusan ribu penduduk lari dari rumah mereka di kawasan pergunungan. – Agensi


Bersatu padu, bukan masa rebut kuasa: Pemangku Raja Pahang

KUALA LUMPUR, 1 Muharam 1443H, Selasa – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah bahawa bukan masa sesuai untuk berebut kuasa dan bersengketa semasa sendiri ketika negara bergelut dengan pandemik COVID-19.

Sebaliknya, baginda bertitah ini adalah masa untuk semua pihak bersatu padu tanpa mengira anutan agama, warna kulit mahupun fahaman politik serta mengamalkan sikap tolong menolong.

“Ini bukanlah masanya untuk merebut kuasa, bersengketa mahupun banyak berbicara tanpa berbuat apa-apa tindakan. Kita harus menang dalam peperangan dengan musuh yang tidak kelihatan ini,” titah baginda sempena majlis perasmian sambutan Maal Hijrah Peringkat Negeri Pahang 2021 secara dalam talian hari ini.

Menerusi titah ucapan yang disiarkan secara langsung di Dewan Auditorium Kolej Universiti Yayasan Pahang itu, Tengku Hassanal turut menyeru semua pihak termasuk kerajaan negeri, pertubuhan bukan kerajaan (NGO) dan swasta termasuk penghulu, ketua kampung serta jawatankuasa masjid dan surau agar sentiasa cakna kepada rakyat yang memerlukan bantuan ketika pandemik.

“Saya tidak mahu ada rakyat saya yang berada dalam kelaparan kerana tidak mempunyai makanan serta keperluan asas untuk meneruskan kehidupan. Satu bakul makanan yang berharga lebih kurang RM100 mungkin kecil pada kita, tetapi pada mereka yang susah, ia amat besar nilainya,” titah baginda.

Dalam pada itu, baginda bertitah semangat kejiranan yang tinggi juga dituntut ketika ini apabila anak-anak yang jauh tidak dapat pulang ke kampung manakala saudara-mara juga tidak dapat berziarah.

“Pepatah jangan jaga tepi kain orang mungkin tidak lagi relevan. Saya menasihatkan agar kita semua sentiasa prihatin kepada jiran masing-masing dan berikan bantuan bersesuaian kepada yang memerlukan,” titah Tengku Hassanal.

Pada majlis yang turut dihadiri Menteri Besar Pahang, Datuk Seri Wan Rosdy Wan Ismail itu, bekas Kadi Besar Pahang Allahyarham Syed Abdul Rahman Syed Mohammad Benyahya dianugerah Tokoh Maal Hijrah Pahang 2021.

Sementara di Kota Kinabalu dalam majlis sambutan peringkat negeri, Yang Dipertua Negeri Sabah, Tun Juhar Mahiruddin menyeru umat Islam supaya bermuhasabah, bertaubat dan kembali menghayati bersungguh-sungguh ajaran Islam ketika negara berdepan pelbagai cabaran akibat pandemik COVID-19.

Ini kerana, katanya, ajaran Islam mengandungi pelbagai kaedah serta peraturan yang diturunkan Allah bagi menyejahterakan ummah kerana usaha secara fizikal semata-mata, tidak memadai untuk mengatasi cabaran itu.

“Penting untuk kita lakukan apa yang diperintahkan olehNYA dan tinggalkan apa yang dilarang…kelalaian manusia untuk terus akur dan tunduk kepada peraturan Allah merupakan antara sebab berlaku musibah dan bencana bersilih ganti sejak akhir-akhir ini,” katanya.

Majlis Sambutan Maal Hijrah Peringkat Negeri Sabah 2021/1443 juga diadakan secara dalam talian dengan turut dihadiri Ketua Menteri Sabah, Datuk Hajiji Noor dan Menteri Tugas-Tugas Khas Sabah, Datuk Arifin Mohd Arif.

Pada majlis itu, bekas Timbalan Yang Dipertua Pertubuhan Islam Seluruh Sabah, Tan Sri Ampong Puyon dipilih sebagai Tokoh Maal Hijrah Negeri Sabah 2021/144, dan dianugerahkan sijil perhargaan serta wang tunai RM25,000.

Ampong, 82, menerusi interaksi secara sidang video pada majlis itu, berterima kasih atas penganugerahan itu dan menasihatkan semua terutama umat Islam supaya terus mengeratkan silaturrahim dengan semua orang tanpa mengira latar belakang.

Bekas Ahli Parlimen Labuk-Sugut dan Ahli Dewan Undangan Negeri (ADUN) Sugut itu pernah memegang pelbagai jawatan dalam NGO dan sukan antaranya Pengerusi Dewan Perniagaan Bumiputera Sabah, Naib Presiden Pertubuhan Kebajikan Islam Malaysia, Presiden Persatuan Hoki Sabah dan Presiden Persatuan Tinju Amatur Sabah. – Bernama


Jika tiada langkah drastik, 8,000 kes harian mungkin berlaku lebih awal

KUALA LUMPUR, 17 Jamadilakhir 1442H, Sabtu – Pakar tidak menolak kemungkinan kes harian COVID-19 yang dijangka mencecah 8,000 pada Mac depan, boleh berlaku lebih awal.

Pakar Kesihatan Awam, Fakulti Perubatan dan Sains Kesihatan UPM Profesor Madya Dr Malina Osman menjangkakan perkara itu berlaku jika langkah drastik tidak dilaksanakan.

“Maksudnya, kalau kita lihat pada awal dahulu, angka 8,000 pada pertengahan Mac.

“Namun, jika keadaan ini berterusan dengan angka 5,000, dan langkah drastik di peringkat individu masyarakat tidak dipedulikan, jadi tidak mustahil angka itu akan terus meningkat pada kadar lebih awal,” katanya seperti dilapor media tempatan.

Mengulas lanjut, Dr Malina berkata, sekiranya jumlah jangkitan harian terus merekodkan lebih 5,000 kes, ia juga bakal memberi tekanan kepada kemudahan dana kakitangan kesihatan.

Katanya, petugas barisan hadapan terutamanya anggota kakitangan kesihatan yang mengendalikan pesakit-pesakit turut berdepan dengan peningkatan kritikal jangkitan wabak itu

“Kita kena faham bahawa apabila seseorang itu mendapat gejala, kita tidak pasti siapa di kalangan mereka ini akan mempunyai gejala yang teruk.

“Malah, perkembangan ini biasanya berlaku dalam keadaan yang cepat. Jika terlalu ramai yang mendapat komplikasi yang teruk dalam satu masa.

“Jadi, sukar untuk pihak hospital dan mereka yang mengendalikan pesakit untuk mendapatkan rawatan sebaik-baiknya,” katanya.

Semalam, negara merekodkan 5,725 kes baharu COVID-19, menjadikan ia jumlah kes baharu tertinggi pernah dicatatkan setakat ini.

Dengan jumlah itu juga menjadikan jumlah keseluruhan kes baharu COVID-19 melepasi angka 200,000 dengan 203,933 kes dengan jumlah kes aktif sebanyak 45,478.


Agih ayam langgar SOP PKP, Pemuda UMNO Putrajaya dikompaun

PUTRAJAYA 3 Jamadilakhir 1442H, Sabtu – Penganjur program pengedaran ayam beku di Presint 9 pada Khamis lalu, Pemuda UMNO Putrajaya dikenakan kompaun atas kesalahan melanggar prosedur operasi standard (SOP) Perintah Kawalan Pergerakan (PKP).

Perkara tersebut disahkan oleh Ketua Polis Daerah Putrajaya, Asisten Komisioner Mohd Fadzil Ali.

Mohd Fadzil berkata, penganjuran program tidak mendapat kelulusan disebabkan Wilayah Persekutuan Putrajaya berada dalam tempoh PKP.

Katanya lagi, pengedaran ayam percuma dibuat secara pandu lalu dan telah mengakibatkan kesesakan lalu lintas akibat kehadiran orang ramai.

“Hasil pemeriksaan polis mendapati penjarakan fizikal sukar dilaksanakan dalam kalangan hadirin serta SOP gagal dipatuhi oleh pihak penganjur dan orang awam yang hadir.

“Kompaun telah dikeluarkan kepada pihak penganjur di bawah Seksyen 22(B) Akta Pencegahan Dan Pengawalan Penyakit Berjangkit 1988 iaitu kesalahan di bawah Peraturan 15 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan) 2021,” katanya kepada Sinar Harian, hari ini.

Beliau berkata, polis tidak akan berkompromi dengan mana-mana individu dalam menguatkuasakan undang-undang sepanjang PKP.

Katanya, orang ramai dinasihatkan untuk sentiasa mematuhi segala arahan yang telah dikeluarkan kerajaan bagi tujuan membendung seterusnya memutuskan rantaian jangkitan COVID-19.

“Orang ramai yang mempunyai sebarang maklumat atau pertanyaan boleh menyalurkannya dengan menghubungi Hotline Polis Kuala Lumpur di talian 03-2115 9999 atau mana-mana balai polis berdekatan,” katanya.

Terdahulu, sebanyak 2,000 ekor ayam diagihkan secara percuma oleh Pemuda UMNO Putrajaya hingga menyebabkan kesesakan sehingga jalan utama Presint 9, sekali gus menimbulkan kebimbangan awam terhadap jangkitan COVID-19.

Beberapa keping gambar memperlihatkan orang ramai menaiki motosikal dan kereta beratur panjang untuk mendapatkannya menjadi tular di media sosial.


Afrika Selatan berdepan gelombang ke-5 COVID-19

JOHANNESBURG, 28 Ramadan 1443H, Sabtu – Afrika Selatan berdepan gelombang kelima COVID-19 lebih awal daripada jangkaan, selepas kes jangkitan terus meningkat sepanjang tempoh 14 hari lalu.

Gelombang itu didorong oleh sub-varian BA.4 dan BA.5 Omicron, kata pegawai kesihatan dan saintis.

Bagaimanapun,  belum ada petanda varian berkenaan menyebabkan penyakit yang lebih teruk.

Negara yang mencatatkan kes jangkitan dan kematian paling banyak di benua Afrika telah melepasi gelombang keempat sekitar Januari, dan meramalkan gelombang kelima bermula Mei atau Jun.

Menteri Kesihatan, Joe Phaahla berkata, walaupun kemasukan ke hospital meningkat, setakat ini tiada perubahan ketara dalam kes kematian atau kemasukan ke unit rawatan rapi (ICU).

Beliau dalam taklimat pada Jumaat berkata, pada peringkat ini, pihak berkuasa kesihatan belum dimaklumkan mengenai sebarang varian baharu, selain perubahan varian dominan, Omicron.

Pakar penyakit berjangkit, Richard Lessells dalam taklimat sama memberitahu, imuniti yang berkurangan daripada gelombang sebelumnya boleh menyumbang kepada peningkatan semula kes.

Afrika Selatan melaporkan lebih 3.7 juta kes COVID-19 dan lebih 100,000 kematian sepanjang wabak pandemik itu.

Setakat ini, Afrika Selatan tidak merancang menambah bekalan vaksin COVID-19, termasuk tidak bercadang membeli pil rawatan Paxlovid atas faktor kos yang mahal.-  Agensi


Malang betul Malaysia jika ahli politik ibarat boneka

Oleh Siti Hafidah Abd Ghaffar

BANGI, 23 Jamadilawal 1443H, Selasa – Ahli politik ibarat boneka sekiranya benar dakwaan pentadbiran negara dicatur oleh golongan kapitalis.

Ini kerana, walaupun Malaysia dikenali sebagai negara yang mengamalkan sistem demokrasi dan rakyat diberikan hak untuk menentukan masa depan negara, suara wakil rakyat seolah-olah ditenggelamkan.

Sebaliknya, ia seperti dicatur oleh satu kumpulan di belakang, dakwa Presiden Gerakan Islam, Ikatan Muslimin Malaysia (ISMA), Ustaz Muhammad Fauzi Asmuni sambil memberi contoh isu durian Musang King di Pahang dan isu-isu lain yang tidak mendapat pembelaan sewajarnya.

Justeru, beliau bimbang jika rakyat sudah lagi tidak percaya kepada ahli politik dan kemungkinan mereka akan melakukan suatu tindakan sendiri untuk mendapatkan pengaruh dan kuasa.

Lebih membimbangkan, sekiranya ia dilakukan luar daripada saluran ataupun batas yang dibenarkan Perlembagaan, undang-undang dan norma pengurusan yang biasa dilakukan dalam negara ini.

“Kalau itu berlaku sebenarnya negara akan berdepan suatu keadaan huru-hara.

“Ini kerana pada masa itu kita seolah-seolah tidak ada lagi pemimpin yang dihormati oleh sesiapapun dan cakapnya didengari daripada kalangan rakyat,” katanya.

Bahkan katanya, sekarang sudah ada seolah-olah suatu petanda rakyat tidak kisah siapa yang menjadi wakil rakyat.

“Dan kita juga melihat dalam sesetengah Pilihan Raya Kecil (PRK) bagaimana peratusan keluar mengundi juga menurun mungkin disebabkan faktor ini.

“Faktor di mana rakyat sudah tidak kisah siapa yang naik untuk menjadi Ahli Parlimen, ADUN dan seumpamanya,” katanya.


Mahu bertanding di Kelantan, DAP sekadar uji pasaran

Oleh Ainul Illia Meor Suzurudin

BANGI, 29 Syaaban 1442H, Ahad – Cadangan DAP meletakkan calon untuk bertanding di Kelantan pada Pilihan Raya Umum ke-15 (PRU15) dilihat sebagai satu percubaan ‘menguji pasaran’.

Penganalisis politik, Dr Mazlan Ali berkata, terdapat satu Dewan Undangan Negeri (DUN) di Kelantan yang dianggap selamat untuk DAP atau parti-parti di dalam Pakatan Harapan (PH) iaitu DUN Kota Lama.

Beliau berkata, berdasarkan PRU14, PH dapat mengumpul undi yang besar di kawasan tersebut.

Ditambah pula sebahagian besar pengundi di DUN Kota Lama adalah kaum Cina, justeru ia dianggap kawasan yang strategik, kata Dr Mazlan.

Untuk rekod, PH yang menawarkan Ab Rashid Ab Rahman daripada Parti Pribumi Bersatu Malaysia (Bersatu) mendapat 6,965 undi, manakala calon PAS yang memenangi DUN itu, Anuar Tan Abdullah mendapat sebanyak 8,410 undi.

Pun begitu, beliau berkata, jalan DAP menuju kemenangan di negeri serambi Mekah itu tetap sukar kerana sentimen negatif terhadap parti yang dianggap cauvinis itu masih menebal di kalangan orang Melayu.

“Saya fikir DAP menyatakan hasrat untuk bertanding di Kelantan ini sebagai cuba menguji pasaran. Saya juga melihat percubaan DAP ini adalah untuk membuktikan parti tersebut boleh diterima oleh orang Melayu.

“Tetapi saya tak fikir DAP akan diberi laluan walaupun DUN Kota Lama mungkin dianggap DUN yang strategik dan juga satu-satunya peluang untuk parti-parti dalam PH seperti Amanah dan PKR untuk bertanding di kawasan tersebut,” katanya ketika dihubungi Ismaweb.net, hari ini.

Beliau berkata, DAP mungkin akan menggunakan taktik bagi mendapatkan kerusi tersebut dengan menawarkan calon Melayu untuk bertanding di kawasan itu.

“Bagaimanapun saya merasakan bahawa sehingga kini sentimen dan juga sikap orang Melayu masih negatif terhadap DAP. Jadi di negeri pantai timur seperti Kelantan dan Terengganu ini, saya fikir DAP masih belum dapat menyaingi parti Melayu lain,” katanya.

Kelmarin, Bendahari Kebangsaan DAP, Fong Kui Lun berkata, partinya bercadang meletakkan calon untuk bertanding di Kelantan pada PRU15.

Katanya, pertimbangan itu dibuat susulan kejayaan parti mengadakan konvensyen negeri buat julung kalinya, Jumaat lalu.


Status KJ dalam UMNO diketahui petang ini

BANGI, 3 Rejab 1444H, Rabu – Timbalan Presiden UMNO, Datuk Seri Mohamad Hassan mengesahkan status keahlian Khairy Jamaluddin dalam parti akan diketahui petang ini.

Ketika ditanya pemberita, beliau menjelaskan semua akan terjawab selepas Mesyuarat UMNO yang di Menara Onn, petang ini.

“Petang ini,” katanya ringkas seperti dilapor Utusan Online, hari ini.

Mantan Ahli Parlimen Rembau itu sebelum ini secara terbuka mengakui tidak menggemari segelintir pemimpin UMNO dan mahu ‘membersihkan’ parti itu, jika berjaya menawan Parlimen Sungai Buloh pada Pilihan Raya Umum Ke-15 (PRU-15).

Beliau yang pernah dilantik Menteri Kesihatan itu juga menegaskan, UMNO perlu berubah untuk kembali menjadi parti yang boleh dibanggakan selain menjadi wadah politik terbesar seperti suatu ketika dahulu.

Khairy sebelum ini adalah penyandang kerusi Parlimen Rembau selama tiga penggal sebelum bertanding di Parlimen Sungai Buluh pada PRU 15 susulan memberi laluan kepada Timbalan Presiden UMNO, Mohamad Hasan untuk bertanding di kawasan itu.


Kerajaan tak peluk tubuh, bantu rakyat depani kos sara hidup

SHAH ALAM, 21 Muharam 1444H, Jumaat – Perdana Menteri Datuk Seri Ismail Sabri Yaakob berkata kerajaan tidak berpeluk tubuh sebaliknya sentiasa membantu Keluarga Malaysia dalam mendepani kos sara hidup dan inflasi serta berusaha memastikan rakyat kalis cabaran.

Beliau berkata selepas diuji pandemik, dunia kini berdepan pelbagai cabaran baharu dan paling genting ialah perubahan iklim, ketegangan geopolitik dan konflik Rusia-Ukraine.

“Gabungan semua faktor adalah antara punca kepada kenaikan harga barangan sehingga mengakibatkan kos sara hidup meningkat,” katanya ketika berucap merasmikan Jelajah Aspirasi Keluarga Malaysia (AKM) Selangor di sini hari ini.

Perdana Menteri berkata pelbagai strategi jangka pendek, sederhana dan panjang dilaksanakan kerajaan yang membabitkan kerjasama semua kementerian, kerajaan negeri, agensi kerajaan, pertubuhan bukan kerajaan serta seluruh Keluarga Malaysia.

“Hasilnya, hari ini kita dapat melihat ekonomi negara kita merupakan yang terbaik di Asia Tenggara dengan pertumbuhan Keluaran Dalam Negeri Kasar (KDNK) sebanyak 8.9 peratus bagi suku kedua tahun ini,” katanya. – Bernama


Pembalakan haram zalimi manusia, ekosistem hutan

Oleh Siti Hafidah Abd Ghaffar

BANGI, 8 Rabiulakhir 1442H, Selasa – Pembalakan haram yang kerap berlaku sejak kebelakangan ini bukan sahaja menzalimi manusia, malah kesan buruknya turut menjejaskan hidupan lain di dalam ekosistem hutan.

Justeru, adalah mustahak ketika ini untuk pihak berkuasa segera mengenal pasti punca dan siapa pelaku bagi mengenakan tindakan undang-undang yang sewajarnya.

Langkah ini perlu untuk mengelakkan lebih banyak aktiviti pembalakan yang berleluasa, membendung kerosakan yang telah berlaku, serta melakukan tindakan pemulihan yang diperlukan.

Ahli Jawatankuasa Pusat Komuniti Penyelidik Sumber Asli dan Alam Sekitar (SALAM), Fadhilah Othman berkata, pembalakan haram di hutan-hutan di negara ini memberi tekanan kepada keseimbangan ekosistem hutan yang menjadi santuari hidupan liar.

Tambahnya, kegiatan itu turut menyebabkan haiwan kehilangan habitat manakala spesis flora dan fauna mengalami kepupusan.

“Selain itu, aktiviti ini selalu terkait dengan pencemaran air, yang mana menyebabkan sungai menjadi semakin kecil dan air bertukar keruh.

“Pembalakan haram juga menjejaskan fungsi hutan sebagai kawasan tadahan hujan dan boleh mengakibatkan tanah runtuh serta banjir kilat di kawasan terjejas serta sekitar.

“Akhirnya, ia akan kembali menjadi mudarat kepada masyarakat setempat. Sebagai contoh, masyarakat orang asli mengalami masalah mendapatkan air bersih dan sumber ekonomi hutan untuk sara hidup,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai isu pencerobohan tanah kerajaan di Pahang yang dilihat semakin berlarutan.

Dalam pada itu, Fadhilah berkata, Islam tidak melarang pembangunan bahkan manusia telah diperintah untuk memakmurkan bumi dalam peranannya sebagai khalifah.

Katanya, Islam sebagai cara hidup yang sempurna memberikan kepada manusia panduan bagaimana cara untuk melaksanakannya.

“Namun, memakmurkan bumi perlu dilakukan dengan berpandu ilmu dan kawalan (syarak dan undang-undang yang ditetapkan oleh pemerintah).

“Apabila manusia mengeksploitasi alam tanpa ilmu serta melanggar sempadan larangan Allah dan undang-undang yang ditetapkan oleh pemerintah, maka kerosakan pasti berlaku,” katanya.


Majoriti MT UMNO sokong penuh kerjasama MN

KUALA TERENGGANU, 26 Jamadilawal 1443H, Jumaat – Presiden PAS mendedahkan majoriti Ahli Majlis Tertinggi (MT) UMNO menyokong penuh kerjasama Muafakat Nasional (MN) yang terjalin selama ini.

Tan Sri Abdul Hadi Awang berkata, beliau yakin usaha rundingan kerusi dengan UMNO mampu dicapai bagi mengelak pertembungan tiga penjuru dalam Pilihan Raya Umum ke-15 (PRU15).

“Saya difahamkan majoriti ahli MT mahu bekerjasama. Jadi UMNO kena ikut pemimpinlah iaitu MT bukan ikut bahagian-bahagian kerana majoriti kepemimpinan mahu bersama untuk kita bersatu.

“Bahagian-bahagian ini akar umbi. Kita tak boleh pakai demokrasi Barat. Kena ikut kepimpinan,” katanya seperti dipetik portal tempatan, hari ini.

Selain itu, Abdul Hadi mengulangi pendirian tidak mahu persaingan tiga penjuru wujud dalam kerjasama dengan MN dan Perikatan Nasional (PN).

“Kita bersama dengan PN dalam PRU15 dan kita mahu ajak UMNO sekali,” katanya.

Semalam, parti itu menerusi Muzakarah Majlis Syura ‘Ulama memutuskan untuk terus memperkasa MN dan PN dalam usaha menyatukan parti politik Islam demi kepentingan agama serta negara.

Mursyidul Amnya, Datuk Hashim Jasin menjelaskan parti itu akan melakukan rundingan kerusi antara parti Islam semaksimum mungkin bagi mengelakkan pertembungan tiga penjuru.


Haji: Jemaah Malaysia mula pulang

MAKKAH, 17 Zulhijjah 1443H, Ahad – Jemaah haji Malaysia mula pulang ke tanah air bermula hari ini dan pastinya kenangan melaksanakan ibadah itu akan terus kekal dalam ingatan.

Bagi petugas Lembaga Tabung Haji (TH) di Makkah dan Madinah, operasi menyantuni Tetamu Allah masih belum berakhir sehingga semua jemaah selamat sampai ke tanah air.

Menerusi tinjauan Bernama, sepanjang musim haji 1443 Hijrah ini, petugas TH yang menjadi tulang belakang kepada jemaah haji, sentiasa memberi perkhidmatan terbaik malah ada ketikanya melebihi bidang tugas mereka.

Bersama matlamat memastikan jemaah dapat melaksanakan ibadah rukun Islam kelima itu, semua petugas termasuk bahagian pentadbiran, operasi, media serta perubatan akan berganding bahu agar setiap perancangan dapat dilaksanakan.

Mengimbau perjalanan membawa semua jemaah ke Arafah, petugas perubatan pastinya antara yang tidak menang tangan, apatah lagi ada antaranya perlu diuruskan dengan teliti kerana tidak berupaya bergerak.

Petugas Perubatan, Luqman Chong Abdullah Chong berkata pada 8 Zulhijah, beliau telah mula bertugas seawal 4 pagi dan mengejutkan pesakit lelaki supaya bersiap dan memakai ihram.

Beliau yang berpeluang bertugas sebanyak tiga kali pada musim haji berkata, momen memakaikan ihram pada pesakit sentiasa menyentuh perasan kerana rata-rata akan menangis dan meluahkan perasaan mengenai musibah yang menimpa sedangkan mereka datang ke Tanah Suci dalam keadaan sihat.

“Tahun ini di wad saya bertugas ada sembilan pesakit iaitu lima lelaki dan empat wanita yang perlu menaiki bas atau Safari Wukuf.

“Majoriti pesakit mengalami masalah jantung, ada juga yang mengalami masalah buah pinggang, jangkitan kuman serta sakit belakang yang kronik sehingga tidak boleh bergerak sendiri dan hanya terlentang di katil. Pesakit ini memang perlu bantuan sepenuhnya untuk berjalan,” katanya ketika dihubungi Bernama.

Luqman Chong berkata, pengorbanan dilakukan terlalu kecil berbanding ketabahan yang perlu ditanggung pesakit apatah lagi apabila mendengar doa, rintihan kesakitan dan kesedihan mereka sejurus tiba di Arafah.

Menurut TH, seramai 24 jemaah haji Malaysia masih dirawat di hospital Kementerian Kesihatan Arab Saudi dan Pusat Perubatan TH di sekitar Makkah.

Namun, daripada jumlah tersebut hanya dua kes sahaja melibatkan rawatan lanjut dan keadaan sedemikian pastinya memerlukan pemantauan petugas TH kerana perlu menguruskan kebajikan sehingga sihat serta merancang jadual penerbangan pulang mereka ke tanah air.

Seorang jemaah, Ahmad Ainullutfi Azzman, 29, berkata petugas TH terutama di tempat penginapannya iaitu Maktab 46 sentiasa memberi yang terbaik hingga ada terlupa bahawa mereka sendiri sedang sakit.

“Ada yang sampai demam. Ada juga yang sampai hilang suara… ada hari tertentu dah tak boleh nak bangun. Semua untuk memastikan jemaah haji sentiasa selesa. Ketika di Muzdalifah, saya yang jadi sukarelawan Sahabat Maktab berkawal bersama petugas dari tengah malam sampai subuh.

“Selepas selesai subuh di Muzdalifah, bergerak pula ke Mina, nak kena uruskan perkhemahan. Awalnya ada yang berebut tempat tetapi lepas disusun dengan kerjasama jemaah haji, banyak kosong lagi rupanya. Itulah pentingnya peranan petugas dan elak macam-macam masalah,” katanya yang bersendirian ke Tanah Suci menerusi penerbangan KT1.

Ahmad Ainullutfi yang akan berangkat ke tanah air hari ini berkata, kenangan beribadah akan terus terpahat di ingatan dan peluang membantu warga emas akan menjadi pendorongnya untuk terus berbuat kebaikan pada masa akan datang. – Bernama


Bomoh didakwa laku serangan seksual ke atas pesakit

KOTA BHARU, 11 Jamadilakhir 1442H, Ahad – Seorang bomoh mengaku tidak bersalah di Mahkamah Sesyen di sini, hari ini atas pertuduhan melakukan serangan seksual ke atas pesakitnya dalam sebuah rumah di Kampung Permatang Pusu, di sini, minggu lepas.

Wan Ismail Wan Md Zain, 53, membuat pengakuan tersebut selepas pertuduhan dibacakan jurubahasa di hadapan Hakim Ahmad Bazli Bahruddin.

Mengikut pertuduhan, Wan Ismail didakwa melakukan kesalahan itu terhadap seorang wanita berusia 28 tahun pada 8.50 malam, 12 Jan lepas mengikut Seksyen 377CA Kanun Keseksaan yang memperuntukkan hukuman penjara minimum lima tahun dan maksimum 30 tahun dan sebatan, sekiranya disabit kesalahan.

Difahamkan wanita itu datang berubat dengan tertuduh kerana sakit di dalam perut.

Terdahulu, Timbalan Pendakwa Raya Mohd Faizuan Sulaiman tidak menawarkan sebarang jaminan bagaimanapun tertuduh yang diwakili peguam Yayasan Bantuan Guaman Kebangsaan (YBGK) Roshayati Hassan memohon jaminan yang rendah diberikan kepada anak guamnya dengan alasan dia adalah penanggung utama keluarga.

“Tertuduh juga mengalami kecacatan kekal iaitu sakit tulang belakang dan pernah menjalani pembedahan memasukkan besi,” kata Roshayati.

Mahkamah membenarkan tertuduh diikat jamin RM15,000 dengan seorang penjamin serta syarat tambahan tertuduh perlu melaporkan diri di balai polis berdekatan sekali setiap bulan dan tidak mengganggu mangsa serta saksi pendakwaan.

Mahkamah kemudiannya menetapkan 24 Februari depan untuk sebutan semula kes dan laporan perubatan.

Tertuduh membayar denda tersebut. – Bernama


COVID-19: Negara masuk fasa ke-2 jika purata kes bawah 4,000

KUALA LUMPUR, 8 Zulkaedah 1442H, Sabtu – Purata kes COVID-19 di Malaysia perlu berada di bawah 4,000 kes sehari selama tujuh hari berturut-turut bagi membolehkan negara beralih ke fasa kedua mengikut Pelan Pemulihan Negara.

Menteri Kesihatan Datuk Seri Dr Adham Baba berkata selain itu kapasiti katil di unit rawatan rapi (ICU) juga perlu mencapai paras 75 peratus ke bawah di samping 10 peratus populasi yang telah divaksin.

“Hari ini, Alhamdulillah, vaksinasi sudah melebihi 10 peratus iaitu 11 peratus, dan dengan adanya pendekatan nilai ambang ini, kita boleh bergerak ke fasa dua, tiga dan empat,” katanya dalam program Ruang Bicara terbitan Bernama TV.

Pelan Pemulihan Negara yang merangkumi empat fasa adalah strategi peralihan keluar daripada kemelut pandemik COVID-19 bagi mengembalikan penghidupan harian biasa menjelang akhir tahun ini.

Ia bersandarkan tiga indikator iaitu keadaan penularan COVID-19 dalam komuniti berdasarkan bilangan kes jangkitan harian, keupayaan sistem kesihatan awam berdasarkan kadar penggunaan katil di ICU dan indikator ketiga adalah tahap populasi yang dilindungi berdasarkan peratusan lengkap menerima dua dos suntikan vaksin.

Dr Adham berkata pelaksanaan Perintah Kawalan Pergerakan (PKP) 3.0 merupakan kaedah intervensi untuk mencapai sasaran pelan berkenaan.

“Kita ada satu unjuran model SEIR (Susceptible-Exposed-Infectious-Removed), dan dalam Pelan Pemulihan Negara kita lihat kepada nilai RT (kadar kebolehjangkitan). Kalau sebelum ini nilai RT masih pada 1.2, mengikut unjuran SIER kita mungkin akan ada 13,000 kes (COVID-19)… tetapi disebabkan PKP 3.0, kita dapat intervensi sehingga unjuran SIER di bawah 1 iaitu 0.9.

“Ini memerlukan tekad kuat iaitu memerangi COVID-19 dengan tindakan kesihatan awam, vaksinasi dan solidariti rakyat kerana kita bukan sahaja berdepan dengan virus seperti dulu tetapi ada juga varian baharu,” katanya.

Sementara itu, Dr Adham berkata kerajaan mempunyai pelan untuk membolehkan golongan berumur 12 tahun ke atas mengambil vaksin namun perlu memastikan Program Imunisasi COVID-19 Kebangsaan diselesaikan terlebih dahulu.

“Pihak pengeluar vaksin Pfizer telah kemukakan yang boleh beri vaksin kepada umur 12 tahun ke atas…kita kena ada data daripada Pfizer yang meyakinkan, dan keduanya, kita perlu dahulukan mereka yang mengambil peperiksaan iaitu tingkatan lima dan enam. Itu hanya berlaku selepas kita selesaikan program imunisasi kebangsaan,” katanya. – Bernama


Empat sekeluarga Muslim mati dirempuh pengganas di Kanada

ONTARIO, 27 Syawal 1442H, Selasa – Seorang lelaki yang membawa trak pikap merempuh dan membunuh empat ahli keluarga beragama Islam, serta mencederakan seorang kanak-kanak.

Kejadian di selatan wilayah Ontario, Kanada itu didakwa sebagai serangan yang dirancang berikutan kebencian terhadap agama Islam, kata polis dalam satu kenyataan.

Dilaporkan, empat sekeluarga itu dirempuh ketika menunggu untuk menyeberangi persimpangan pada petang Ahad di London, Ontario.

Mangsa termasuk seorang wanita berusia 74 tahun, seorang lelaki berusia 46 tahun, seorang wanita berusia 44 tahun dan seorang gadis berusia 15 tahun.

Manakala, seorang lagi kanak-kanak lelaki berusia 9 tahun berada di hospital dengan kecederaan serius tetapi tidak mengancam nyawa.

“Ada bukti bahawa ini adalah tindakan terancang, yang dirancang dan didorong oleh kebencian.

“Dipercayai mangsa-mangsa ini menjadi sasaran kerana mereka beragama Islam,” kata Superintendan Detektif Paul Waight pada sidang akhbar.

Waight memaklumkan, polis telah menangkap suspek, Nathaniel Veltman, di tempat letak kereta pusat membeli-belah empat batu dari tempat serangan berlaku.

Suspek berusia 20 tahun itu didakwa dengan empat tuduhan pembunuhan peringkat pertama dan satu tuduhan cubaan membunuh.

Polis juga mengesahkan mereka sedang berunding dengan Peguam Negara dan Polis Diraja Kanada, pasukan nasional, mengenai kemungkinan tuduhan serangan pengganas.

Sementara itu, Datuk Bandar London, Ed Holder memerintahkan bendera di luar balai bandar  diturunkan selama tiga hari untuk berkabung.

“Ini adalah tindakan pembunuhan besar-besaran, yang dilakukan terhadap umat Islam – terhadap warga London – dan berakar pada kebencian yang tidak dapat diungkapkan,” katanya.

London, yang mempunyai kira-kira 400,000 penduduk, mempunyai komuniti Muslim yang besar dan Holder mengatakan bahasa Arab adalah bahasa kedua yang paling banyak digunakan selain bahasa Inggeris di bandar ini. – Agensi


UMNO mungkin ‘rujuk’ PN jika ada perubahan pimpinan

BANGI, 2 Syaaban 1442H, Selasa – Bekas Setiausaha Agung UMNO dan Barisan Nasional (BN), Tan Sri Annuar Musa menganggap surat penarikan diri parti itu daripada Perikatan Nasional (PN) masih belum muktamad.

Dalam konteks pilihan raya, beliau mengandaikan bahawa UMNO belum membuat keputusan muktamad untuk menarik diri daripada PN, dan tidak menolak kemungkinan berlaku perubahan bergantung kepada PRU dan pimpinan parti.

Beliau menjelaskan, akan ada beberapa faktor yang menyebabkan keputusan UMNO tidak muktamad sepenuhnya, iaitu selagi belum ada ada tarikh jelas Pilihan Raya Umum ke-15 (PRU15) dan kemungkinan perubahan pemimpin di dalam parti.

“Pertama, bila PRU diadakan? Tahun ini, tahun depan atau 2023? Tempoh itu kemungkinan pelbagai perkara berlaku, mungkin berubah.

“Kedua, siapa yang memimpin ketika itu. Di saat PRU esok, siapa yang memimpin UMNO? Kerana pemimpin itu sendiri boleh mencorakkan keputusan atau satu-satu dasar yang diputuskan,” katanya dalam program Kerusi Panas di TV Pertiwi, malam tadi.

Justeru, Annuar menyifatkan tiada sebarang keputusan yang muktamad di dalam politik.

“Baru-baru ini, Naib Presiden UMNO, Datuk Seri Ismail Sabri memberi gambaran bahawa tidak mustahil, misalnya selepas PAU (Perhimpunan Agung UMNO) akan datang, barang kali ada lagi perubahan tertentu.

“Atau masa-masa lain, kalau ada pemilihan UMNO misalnya, atau kalau berubah pimpinan misalnya sebab kita belum tahu bila PRU diadakan,” katanya.

Atas sebab itu, beliau hairan terhadap kenyataan yang diputuskan pimpinan parti, ketika mana semua pihak tidak mengetahui bila pilihan raya diadakan.

Menurut Ahli Parlimen Ketereh itu, keputusan yang dibuat hanya meletakkan UMNO dalam satu posisi ‘disadvantage’.

“Saya tidak pertikai surat itu, cuma saya fikir dari segi kebijaksanaan kita nampak ada satu percanggahan.

“Di satu pihak kata kita kekal dengan kerajaan ini, bila kekal kita mestilah dalam suasana bermuafakat, berunding, bekerja dan bersahabat,” katanya.

Namun, apabila diumumkan pada PRU nanti hubungan itu akan dihentikan, ia menjadi dilema yang menyebabkan ahli-ahli di bawah ingin mengetahui ke mana hala tuju parti.

“Nak bekerjasama sekarang mungkin orang menjauhkan diri daripada kita kerana dah tahu nak berpisah, tetapi jika beri kuasa bagaimana? Sedangkan UMNO seolah-olah akan berlawan dengan pihak yang memberi dan berkongsi kuasa.

“Jadi ia tidak memberikan kelebihan pada kita, malah menimbulkan satu bentuk kesamaran dan kekeliruan dalam strategi akan datang,” katanya.


PRN Melaka: Proses penamaan calon berjalan lancar – Polis

ALOR GAJAH, 3 Rabiulakhir 1443H, Isnin – Proses penamaan calon bagi Pilihan Raya Negeri (PRN) hari ini berjalan lancar, kata Ketua Jabatan Pencegahan Jenayah dan Keselamatan Komuniti (JPJKK) Melaka ACP Mohd Hedzir Hussin.

Beliau berkata bagaimanapun, terdapat dua insiden kecil namun berjaya ditangani pihak polis dan akan disiasat untuk tindakan lanjut.

Menurut Mohd Hedzir, polis mendapati kesemua petugas serta calon yang hadir di pusat penamaan calon mematuhi prosedur operasi standard (SOP) ditetapkan Majlis Keselamatan Negara (MKN).

“Alhamdulillah pada pagi ini, telah pun selesai proses penamaan calon di 28 lokasi dan kita dapati ia berjalan dengan lancar dan mematuhi SOP yang dikeluarkan pihak MKN,” katanya kepada pemberita di sini hari ini.

Sementara itu, Mohd Hedzir berkata semua pihak terutama parti politik perlu mematuhi SOP berkaitan pencegahan COVID-19 dikeluarkan MKN sepanjang pelaksanaan PRN Melaka.

Terdahulu, Timbalan Ketua Polis Melaka Datuk Razali Abu Samah dilaporkan berkata Polis negeri itu menerima dua laporan berhubung tindakan calon membawa penyokong di dua pusat penamaan calon bagi PRN Melaka, hari ini.

Menurut Razali, laporan membabitkan kejadian di Dewan Kompleks Jawatankuasa Pembangunan dan Penyelarasan Dewan Undangan Negeri (Japerun) Tanjung Bidara di sini serta Kompleks Komuniti Desa (KKD) Telok Mas di Melaka Tengah.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov dan undi awal pada 16 Nov, berikutan pembubaran Dewan Undangan Negeri (DUN) pada 4 Okt lepas, susulan empat Ahli DUN menarik sokongan terhadap kepimpinan Ketua Menteri Datuk Seri Sulaiman Md Ali. – Bernama


Hina Nabi: Perancis takut seruan boikot Turki

BANGI, 10 Rabiulawal 1442H, Selasa – Perancis nyata terkesan dan takut dengan seruan boikot yang dipelopori Turki serta negara-negara umat Islam yang lain apabila menggesa tindakan sedemikian dihentikan.

Terdahulu, Presiden Turki, Recep Tayyip Erdogan memberi amaran kepada rakyatnya supaya tidak membeli barangan atau produk yang dikeluarkan dari Perancis.

Erdogan meminta semua rakyat Turki supaya memboikot semua produk dari negara berkenaan – kerana mencetuskan Islamophobia.

Pihak berkuasa Perancis mengecam ‘propaganda’ Turki terhadap Perancis serta menggesa tindakan memboikot produk negara itu segera dihentikan.

Dakwanya, serangan seperti itu adalah kerja ‘minoriti radikal’.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, ini adalah bukti mudah tentang pentingnya kesatuan umat Islam dalam mendepani mereka yang menghina dan berniat jahat terhadap orang muslim dan agamanya.

Bagi mengelakkan umat Islam terus ‘dibuli’, beliau menggesa muslim bersatu bukan sahaja daripada sudut akidah, bahkan bidang lain seperti ekonomi, pendidikan dan lain-lain.

“Umat Islam bukan sahaja harus bersatu dalam bab akidah, bahkan jua dalam bidang yang lain seumpama kerjasama ekonomi, pendidikan, teknologi, dana, politik dan sebagainya.

“Buy Muslim First (BMF) adalah di antara projek mudah yang boleh dilaksanakan, kalau pun tidak sepenuhnya, paling kurang akan membantu memperkasakan ekonomi sebahagian daripada umat Islam di Malaysia contohnya.

“Bersatu kita teguh, bercerai kita dibuli dan dibangsatkan musuh,” katanya menerusi posting di Facebook hari ini.

Sebelum ini, umat Islam mengugut untuk memboikot Presiden Perancis, Emmanuel Macron atas ucapannya awal bulan lalu, yang menuduh agama Islam berada dalam krisis di seluruh dunia.

Mereka turut marah dengan tindakan Perancis yang memberikan penghormatan tertinggi kepada guru, mendiang Samuel Paty yang dipenggal kepalanya setelah menunjukkan beberapa lukisan kartun Nabi Muhammad ﷺ kepada murid di kelasnya, untuk melakukan perbincangan atas dasar hak kebebasan bersuara.

Macron sebaliknya mempertahankan tindakan guru itu dan memberi anugerah khas Légion d’honneur dalam satu majlis yang diadakan pada 21 Oktober lalu di Universiti Sorbonne dan menganggapnya sebagai ‘hero’.